text:
Melawana le Dipehelo tsa Akhaonto ya Leibole ya Praevete
Mokgatlo o tsebahatswang setatementeng sa hao ya pele ho tumellano le khotheishene oo e leng mofani wa mokitlane ho bolelwa ka ona e le “rona” mona ka tlase
Motho ya bolelwang kareteng le eo e leng motshwari wa akhaonto ya karete
(“wena/ya hao”)
1 Ho fana ka mokitlane
1.1 Kopo ya hao ya mokitlane e tla itshetleha ka tlhahlobo ya mokitlane wa hao, ditshwaneleho tsa tumello le ho fihlella maemo a hlokahalang. Ho itshetlehile ka ditshwaneleho tsena re ka hana kapa ho dumela kopo ya hao kapa re ka o neha leano le fapaneng le leo o le kgethileng kopong ya hao. Re boloka tokelo ya ho o neha kapa hana ho o neha mokitlane ka nako efe kapa efe.
1.2. O dumela ho amohela mokitlane oo re fanang ka ona khotheisheneng ena. Khotheishene e bopa karolo ya tumellano ena.
1.3 Re dumela ho o neha mokitlane ho ya ka melawana le dipehelo tsa tumellano ena.
1.4 Hape re dumela ho o neha karete, eo o ka e sebedisang ho ka melawana le dipehelo tsa tumellano ena.
2 Ditjeo tsa mokitlane le leano la tefo
2.1. Khotheishene e fana ka kakaretso ya ditjeo tsa mokitlane mme ho bohlokwa hore o hlokomele hore:
2.1.1. moedi wa mokitlane o bontshitsweng khotheisheneng ena ke palo e kgolo ka ho fetisisa e fumanehang bakeng sa hao tlasa mokitlane ona o potolohang nakong ena;
2.1.2. instolmente ka nngwe e bontsha bonyane ba tjhelete e hlokahalang ho ya ka melawana le dipehelo tsa tumellano le wena, ha ho nkuwa hore o sebedisa kakaretso ya moedi wa mokitlane letsatsing la pele (1) la tumellano ena;
2.1.3. kakaretso ya di-instolmente e balwa ho ya ka hore o tla lefa mokitlane ona nakong e bontshitsweng khotheisheneng.
2.2. Re tla o neha kapa ho o romella karete eo o tla e sebedisa bakeng sa ho reka o sebedisa moedi wa mokitlane le hara leano la hao la tumellano ya ho lefa.
2.3. O ka sebedisa karete ya hao ho reka dintho le bakeng sa ho lefella ditshebeletso ho ya ka maano a fapaneng a ho lefa a fumanehang le ho sebetsa bakeng sa ho reka dintho ho ya ka melawana le dipehelo tsa tumellano ena.
3 Dintlha tsa boiteanyo
3.1 Ka kopo hlokomela dintlha tse latelang tsa boiteanyo:
3.1.1 Boiteanyo le setsi sa mehala: Edgars 0860 112 442/Jet 0860 113 639;
3.1.2 Ho tlaleha karete e lahlehileng/e utswitsweng: Edgars 0860 112 442/Jet 0860 113 639;
3.1.3 Lefapha la Naha la Molaodi wa Mekitlane: 0860 627 627 kapa 0860 NCR NCR;
3.1.4 Lekgotla la Dinyewe la Naha la Bareki: 012 394 1450;
3.1.5. Monamodi wa Ditsekisano tsa Dibanka 0860 800 900 (feela haeba re le banka); le
3.1.6 (Ma)lekgotla le bolokang ditlaleho tsa mekitlane (dikrediti biro): ITC Transunion 0861 482 482; XDS 011 645 9100 le
Experian 0861 10 56 65.
4 Kamoo ho hlaloswang tumellano ena
4.1 Tumellanong ena, mantswe a ngotsweng ka letsohong le letshehadi a na le ditlhaloso tse ngotsweng ka lehlakoreng le letona ntle le haeba taba e bontsha hore dihlopha tse amehang di rerile tlhaloso e fapaneng:
4.1.1 Tumellano e bolela tokomane ena, ho kenyeletswa le kopo, setatamente sa pele ho tumellano le khotheishene, le ditsebiso tsohle tse ngotsweng tseo re di romelang ho wena ho ya ka NCA nako le nako.
4.1.2 Kopo e bolela kopo ya hao bakeng sa karete le mokitlane tse tlang pele ho tumellano ena.
4.1.3 Letsatsi la mosebetsi le bolela letsatsi lefe kapa lefe leo e seng Moqebelo, Sontaha kapa letsatsi la phomolo la Afrika Borwa.
4.1.4 Karete e bolela karete le (di)karete ya bobedi eo o e fuwang le (ba)motshwari wa bobedi wa karete (kamoo ho leng kateng) ho ya ka melawana le dipehelo tsa tumellano ena.
4.1.5 Akhaonto ya karete e bolela akhaonto e butsweng lebitsong la hao dibukeng tsa rona le e hokahantsweng le karete ya hao le dikarete tse ntshwang bakeng sa batshwari ba dikarete ba bobedi.
4.1.6 Tefiso e kgutliswang e bolela transekshene e kgutlisetswang morao ka hobane o atlehile ho tseka mabapi le transekshene.
4.1.7 Mokitlane o bolela mokitlane o potolohang oo o o fuwang ho ya ka melawana le dipehelo tsa tumellano ena.
4.1.8 Moedi wa mokitlane o bolela tjhelete e phahameng ka ho fetisisa eo o e fuwang ho ya ka melawana le dipehelo tsa mokitlane ona (moedi wa mokitlane o bontshitswe khotheisheneng) kapa diphetoho dife kapa dife moeding nako le nako.
4.1.9 Mofani wa Mokitlane o bolela mokgatla o bontshwang jwalo jwaloka setatamenteng sa hao sa Pele ho Tumellano le khotheishene
4.1.10 Tjhelete e fanyehilweng ka nako efe kapa efe e bolela tjhelete e balwang ho ya ka polelo ya 9 ka nako eo.
4.1.10 Tefiso sethathong e bolela tefiso ho wena ha o saena tumellano ena ho lefella ditjeo tsa hao qalong ya tumellano ena haeba di sa leshwa pele.
4.1.11 NCA e bolela Molao wa Naha wa Mekitlane wa 34 wa 2005 le melawana ya ona, jwaloka diphetoho kapa dintho tse nkelang sebaka nako le nako.
4.1.12 Sekoloto se ka sehloohong se bolela tjhelete ya sekoloto se ka sehloohong se bolelwang khotheisheneng ena.
4.1.13 Khotheishene e bolela setatemente sa pele ho tumellano le khotheishene e kentsweng tumellanong ena.
4.1.14 Sekgahla sa referense se bolela sekgahla sa ho reka se lefiswang ke Banka ya Reseve ya Afrika Borwa, nako le nako.
4.1.15 Motshwari wa karete ya bobedi ho bolelwa motho ofe kapa ofe ya fuwang karete ya bobedi ho ya ka ditaelo tse ngotsweng kopong ena.
4.1.16 Tefiso ya tshebeletso e bolela tefiso eo re ka o lefisang yona kgwedi le kgwedi kapa kamehla ho lefa ditjeo tsa rona tsa tsamaiso ya tumellano ena.
4.1.17 Mofani ho bolelwa motho eo o rekang dintho ho yena kapa ditshebeletso o sebedisa karete ya hao.
4.1.18 VAT e bolela value-added tax e leng lekgetho le leshwang tlasa molao wa Value Added Tax Molao wa 89 wa 1991.
akhaonto ya karete 4.2 Tshupo ho:
4.2.1 motho e motshehadi o kenyeletsa le motho e motona;
4.2.2 lentswe le ngotsweng ka bonngweng le kenyeletsa lentswe le ngotsweng ka bongateng;
4.2.3 lentswe le ngotsweng ka bongateng le kenyeletsa lentswe le ngotsweng ka bonngwe;
4.2.4 molao kapa molawana o bolela molao kapa molawana ho tloha letsatsing leo o saenneng ka lona tumellano ena.
4.3 Haeba ho na le tsekisano pakeng tsa melawana ya khotheishene le e ngotsweng tokomaneng, melawana ya khotheishene e tla sebetsa.
4.4 Tumellano ena e itshetlehile ka NCA le melao e meng kaofela e sebetsang nako le nako. Haeba melawana efe kapa efe e ngotsweng tumellanong ena e tsekisana le melawana efe kapa efe e ngotsweng ho NCA, melawana ya NCA e tla sebetsa.
4.5 Moo re tshwanetseng ho sebedisa qeto ya rona mabapi le tumellano ena, re tla sebedisa qeto ya rona ka mokgwa o utlwahalang.
5 Sekoloto se ka sehloohong
5.1 O utlwisisa hore:
5.1.1 ntho efe kapa efe eo o e rekang le ditshebeletso tseo o faneng ka tumello bakeng sa tsona akhaontong ya karete ya hao e tla ba karolo ya sekoloto sa hao se ka sehloohong seo o tla lefiswa tswala ho sona; mme
5.1.2 o tshwaanetse ho lefa ditjhelete kaofela tse leng akhaontong ya karete ho ya ka tumellano ena hammoho le tswala ho rona kamoo ho bontshitsweng ka teng tumellanong ena.
6 Ho sebetsa ha karete ya hao
6.1 O tshwanetse ho saena karete ya hao ka pene ya enke sebakeng sa ho saena (sebakeng se fanweng sa ho saena ka lehlakoreng le ka morao la ho saena la karete) kapele ha o amohela karete ya hao.
6.2 Ke wena feela ya ka sebedisang karete ya hao. O ke ke wa fetisetsa karete ya hao mothong ofe kapa ofe e mong kapa ho dumella motho ofe kapa ofe ho sebedisa karete ya hao.
7 Ho sebedisa karete ya hao
7.1 Ha o sebedisa karete ya hao ho reka dintho kapa bakeng sa ditshebeletso, o tshwanetse ho saena vautjhara e ntshwang ke motjhini ha o lefa.
7.2 Re tla hula tjhelete akhaontong ya hao ya karete bakeng sa ditransekshene kaofela tseo re di fuwang ntle le haeba o sa ka wa neha mofani wa dintho kapa ditshebeletso tumello ya ho tswela pele ka transekshene e amehang.
8 Tswala
8.1 Sekgahla seo ho dumellanweng ka sona
8.1. Akhaonto ya hao ya karete e na le sekgahla sa tswala se fetohang, sena se bolela hore o dumetse sekgahla sa tswala se sebetsang leanong la tefello akhaontong ya hao ya karete mme se tla fetoha nako le nako ka kotloloho ho ya ka diphetoho tse sebetsang sekgahleng sa referense.
8.1.2. Nakong ya matsatsi a 30 a mosebetsi ka mora hore phetoho e jwalo e qale ho sebetsa, re tla o tsebisa ka lengolo mabapi le phetoho ena.
8.1.3. Ntle le haeba sekgahla sa tswala seo ho dumellanweng ka sona se fokotswa ka tsela e hlalositsweng mona ka tlase, tswala e tla lefiswa ho ya ka leano la tefello le sebetsang mokitlaneng wa hao ka sekgahla sa tswala se phahameng ka ho fetisisa se sebetsang nakong le nako ho ya ka NCA, kapa molao ofe kapa ofe o motjha kapa molao o nkelang molao o mong sebaka mme sena se boletswe setatamenteng sa hao.
8.1.4 Tswala e balwa letsatsi le letsatsi ha ho kwalwa balanse ya akhaonto ya hao ya karete. Tswala ya letsatsi le letsatsi le sebetswa ho ya ka nako e pakeng tsa matsatsi a tefiso a fetileng le a hona jwale a tefiso le ho kenyeletswa balanseng ya sekoloto sa hao ho ya ka mokitlane letsatsing la tefiso ya hona jwale.
8.2 Sekgahla sa referense
8.2.1. Ho ya ka ditransekshene akhaontong ya hao ya karete, re kgethile sekgahla sa tswala se phahameng ka ho fetisisa se boletsweng ho NCA bakeng sa mokitlane bakeng sa merero ya ho etsa qeto mabapi le sekgahla sa tswala se sebetsang akhaontong ya hao ya karete.
8.2.2 Hona jwale NCA e beha sekgahla se phahameng ka ho fetisisa sa tswala e ka lefiswang hore se be ka tsela e latelang: sekgahla sa referense (currently stipulates the maximum interest rate that may be charged is as follows: the reference rate (e bolela sekgahla sa ho reka se lefiswang ke Banka ya Reseve ya Afrika Borwa, nako le nako) se atiswa ka 2.2 ka selemo hammoho le dintlha tse 10 tsa pheresente.
8.3. Ho se lefe sekoloto ka nako
8.3.1 Tswala e balwa letsatsi le letsatsi hodima balanse eo o e kolotang akhaontong ya hao ya karete nako le nako. O ka fokotsa tjhelete ya tswala e leshwang mokitlaneng wa hao ka hore o lefe kakaretso ya tjhelete e lokelang ho leshwa (ka mantswe a mang, instolmente ya hao ya kgwedi le kgwedi) ka botlalo letsatsing leo tefello e tshwanetseng ho etswa ka lona jwaloka ha ho boletswe setatamenteng sa hao.
8.3.2 Haeba o sa lefe letsatsing leo tefello e tshwanetseng ho etswa ka lona, o tla lefiswa tswala ya kotlo ho ya ka NCA mme akhaonto ya hao ya karete e tla salla morao ka ditefello ho ya ka tumellano ena. Sekgahla sa tswla se sebetsang nakong eo o sa lefang instolment e feletseng, kapa ditjhelete tse sa leshwang, ho ya ka tumellano ena e tla ba sekgahla sa tswala se phahameng ka ho fetisisa se hlaloswang ho NCA.
8.4. Tswala e theotsweng
8.4.1 Tswla e ka theolwa (ka mantswe a mang, e ka fokotswa) mokitlaneng wa hao ho ya ka qeto ya rona kapa haeba o le leanong la tefello ya sekgahla se theotsweng. Ho se lefise tswala ho tla itshetleha ka ho feletseng ka qeto ya rona mme haeba o sa lefe tjhelete eo o tlamehang ho e lefa, kapa o lefa tjhelete e ka tlase ho eo o tshwanetseng ho e lefa, re na le tokelo ya ho kgaotsa sekgahla sa tswala e theotsweng mme nakong e tlang re tla lefisa akhaonto ya hao ya karete tswala ho ya ka polelo ya 8 (mme e seng polelo 8.4) ho sa natswe hore jwale akhaonto ya karete e leshwa ka nako le hore e leanong ho ya ka tswala e theotsweng.
8.4.2 Le ha ho le jwalo, haeba o sa lefe tjhelete ka nako, kapa haeba o lefa tjhelete e ka tlase ho e tshwanetseng ho leshwa, letsatsing leo o tshwanetseng ho re lefa ka lona, tswala e tla lefiswa jwaloka ha ho bontshitswe polelong 8.3.2.
9 Ho bala tjhelete e kolotwang
9.1 Tjhelete e kolotwang ke tjhelete eo o re kolotang yona tlasa tumellano ena ka nako efe kapa efe mme ke tjhelete eo o tshwanetse ho re lefa yona. Tswala e balwa hodima tjhelete e kolotwang. Tjhelete e kolotwang e ka kenyeletsa:
9.1.1 mokitlane o fanweng pele;
9.1.2 tswala;
9.1.3 ditefiso tse ngotsweng khotheisheneng;
9.1.4 ditefiso tsa tjhelete e sa leshwang ka nako (tse sebetsang tumellanong ena); le
9.1.5 ditjeo tsa ho bokella tjhelete ya sekoloto (haeba ho sebetsa tumellanong ena).
9.2 Tjhelete e kolotwang e tla fokotswa ka ditjhelete tsohle tseo o re lefang tsona bakeng sa tefello ya sekoloto se ka sehloohong kapa tjhelete e kentsweng akhaontong ya hao ya karete.
10 Moedi wa mokitlane
10.1 O ke ke wa kgona ho reka dintho kapa ho lefella ditshebeletso ka karete ya hao haeba ho etsa jwalo ho bolela ho sebedisa tjhelete e fetang moedi wa mokitlane.
10.2 O ikarabella bakeng sa ho laola dintho tseo o di rekang hore di be hara moedi wa mokitlane.
10.3 Haeba re amohela transekshene ya tjhelete e fetang moedi wa hao wa mokitlane, ha ho bolele hore jwale re atolositse kapa ho eketsa moedi wa mokitlane motheong ofe kapa ofe wa kamehla, empa re dumeletse tjhelete ena e fetang moedi ka lebaka la mohau feela, ka lebaka la boemo ba hao. O tshwanetse ho lefa tjhelete ena ya akhaonto ya hao ya mokitlane hore e kgeme le moedi wa mokitlane oo ho dumellanweng ka ona. O tshwanetse ho lefe tjhelete e feletseng eo o leng wa tlola moemedi wa mokitlane ka yona.
11 Diphetoho tjheleteng ya moedi wa mokitlane
11.1 Ka nako efe kapa efe, ka tsebiso eo o re nehang yona, o ka re laela hore re fokotse moedi wa mokitlane wa hao oo o tla o amohela.
11.2 Rona, ka tsebiso e ngotsweng, re tla fokotsa moedi wa mokitlane. Phokotso e tla sebetsa ha ho fanwa ka tsebiso e ngotsweng.
11.3 Re ka eketsa moedi wa mokitlane feela ho ka ditaelo tsa hao le ho ya ka NCA.
12 Ho lefa bafani ba dintho ka ditshebeletso
Haeba re se bafani ba dintho kapa ditshebeletso tse lefilweng ka akhaonto ya karete:
12.1 Re na le tokelo ya ho lefa bafani tjhelete e bontshitsweng vautjhareng ya tefello, ha re fuwa vautjhara hore re lefe le ho hula tjhelete eo akhaontong ya hao ya karete bakeng sa ditjhelete tsena tse lefilweng.
12.2 Re tla kenya tjhelete akhaontong ya hao ya karete bakeng sa tjhelete e bontshitsweng vautjhareng ho tswa ho mofani wa dintho le ditshebeletso tseo o di rekileng kapa ho di lefa ka karete ya hao.
13 Ditsekisano le bafani
Haeba re se bafani ba dintho kapa ditshebeletso tse lefilweng ka akhaonto ya karete:
13.1 Ntle le haeba re ile ra sebetsa ka tsela e bohlaswa haholo kapa ka sepheo sa qhekello kapa ka ho hatakela ka maoto tumellano ena, re ke ke ra ikarabella bakeng sa ditshenyeho, ditjeo, ditshenyehelo kapa ditahlehelo seo o ka bang le tsona ka lebaka la:
13.1.1 ho hana ha mofani ofe kapa ofe ho amohela karete ya hao bakeng sa tefello;
13.1.2 dintho dife kapa dife tse senyehileng le ditshebeletso tseo o di rekileng ho mofani ofe kapa ofe ka ho sebedisa karete ya hao; le
13.1.3 ho hloleha hofe kapa hofe kapa ho se sebetse hantle ha motjhini ofe kapa ofe wa elektroniki, kapa neteweke e tshehetsang motjhini, moo ho hloleha kapa ho se sebetse hantle ha motjhini ho ne ho se taolong ya rona, o ke ke wa ba le tokelo ya ho etsa tleleimi ya ntho efe kapa efe ho rona kapa ho nka mehato efe kapa efe ya tleleimi kgahlanong le rona kapa ho etsa kopo ya ho theolelwa ditefiso kgahlanong le rona ka lebaka la sena.
13.2 Ha ho tsekisano pakeng tsa hao le mofani e o nehang tokelo ya:
13.2.1 ho hana ho re lefa bakeng sa tefello efe kapa efe eo re e nehileng mofani bakeng sa dintho le ditshebeletso tseo o di rekileng kapa ho di lefella ka ho sebedisa karete ya hao;
13.2.2 ho re laela ho hana ho lefa mofani wa dintho le ditshebeletso tseo o di rekileng kapa ho di lefella ho mofani ka ho sebedisa karete ya hao; kapa
13.2.3 ho re laela ho kgutlisa tjhelete eo o e lefileng mofani bakeng sa dintho le ditshebeletso tseo o di rekileng kapa ho di lefella ka ho sebedisa karete ya hao;
13.3 Ntle le haeba re ile ra sebetsa ka tsela e bohlaswa haholo kapa ka sepheo sa qhekello, re ke ke ra ikarabella bakeng sa ditshenyeho, ditjeo, ditshenyehelo kapa ditahlehelo seo o ka bang le tsona ka lebaka la qhekello efe kapa efe kapa tshebediso e kgahlanong le molao kapa e sa dumellwang ya tshebediso ya karete ya hao ke motho ofe kapa ofe e mong (ntle le haeba o ile wa tlaleha tahleho kapa ho utswa ha karete ka tsela e hlalositsweng polelong ya 21).
13.4. Ha re sebetse jwaloka ajente ya mofani ofe kapa ofe, mme ha re fane ka tiisetso bakeng sa boleng ba dintho dife kapa dife kapa ditshebeletso dife kapa dife tsa mofani tse fanwang ke mofani wa ditshebeletso. Ka lebaka leo, ntle le haeba re ile ra sebetsa ka tsela e bohlaswa haholo kapa ka sepheo sa qhekello kapa ka ho hatakela ka maoto tumellano ena, re ke ke ra ikarabella bakeng sa ditshenyeho, ditjeo, ditshenyehelo kapa ditahlehelo seo o ka bang le tsona ka lebaka la dintho dife kapa dife kapa ditshebeletso tseo o di rekileng o sebedisa karete ya hao.
14 Selefounu, dintho tse sebediswang selefounung le dintho tse kgethehileng tse rekwang
14.1 Ho reka diselefounu kapa dintho tse kgethehileng ka akhaonto ya hao ya karete dikgweding tse 6 (tsheletseng) ho tloha nakong ya ho bulwa ha akhaonto ya hao ya karete ho tla itshetleha ka tumello e kgethehileng ya lefapha la rona, pele o reka dintho tsena.
14.2 Ho ya ka tumello ya moalo, haeba o ntse o na le tjhelete efe kapa efe eo o e kolotang bakeng sa (di)selefounu efe kapa efe eo o e rekileng ka akhaonto ya hao ya karete, re ka laela mofani wa tshebeletso hore a kgaotse (di)selefounu haeba tefello e tshwanetseng ho etswa akhaontong ya karete e sa etswe bakeng sa tefello e loketseng ka nako e behilweng.
14.3. Hang ha ditefello tse saletseng morao di lefilwe ka ho feletseng, (di)selefounu tse rekilweng ka akhaonto ya karete di ka hokahangwa hape ka kopo ya hao mme ho tla itshetleha ka hore o lefe tefiso efe kapa efe e lefiswang ya ho o hokella hape e hlokwang ke mofani wa tshebeletso.
14.4 Re boloka tokelo ya ho hlahloba kapa ho fetola pholisi mabapi le diselefounu, dintho tse sebediswang diselefounung le ho reka dintho tse itseng tse kgethehileng ho ya ka se boletsweng ho NCA.
15 Ditefello
15.1 O tshwanetse ho lefa sekoloto se ka sehloohong hammoho le tswala le ditefiso tse balwang ho ya ka tumellano ena ho kenyeletswa le khotheishene). O tshwanetse ho lefa bonyane ba tjhelete e bontshitsweng e lokelang ho leshwa jwaloka ha e bontshitswe ditatamenteng tseo re o romellang tsona nako le nako, ka nako e bontshitsweng ditatamenteng tsena, ntle ho dikgulo mme o amohela hore ha o na tokelo ya ho kenya boemo bofe kapa bofe tefellonf ya rona, esita le haeba o sa ka wa amohela setatamente.
15.2 O tshwanetse ho etsa ditefello tsohle tsa hao ka ranta ya Afrika Borwa.
15.3 O ka etsa qeto mabapi le hore ke mokgwa ofe oo o tla o sebedisa bakeng sa ditefello tsa hao, haeba feela re dumela mokgwa oo le ho etsa bonnete ba hore re amohela ditefello matsatsing ao ditefello di lokelang ho etswa ka ona ho ya ka tumellano ena. Taba ya hore o kgetha mokgwa o itseng ha e bolele hore sena se tlosa karolo efe kapa efe ya boikarabelo ba hao tlasa tumellano ena le hore tefello efe kapa efe e tla be e entswe ka nepo haeba tefello e amohelwa le ho sebetswa.
16 O ka nna wa lefa tjhelete pele ho nako eo e lokelang ho leshwa ka yona
16.1 O ka nna wa lefa pele tjhelete efe kapa efe eo o re kolotang yona tlasa tumellano ena. Re tla aba tefello ka nngwe eo o e etsang ka letsatsi leo re amohelang tefello. Re tla sebedisa ditefello ka tsela e latelang:
16.1.1 pele re tla lefa tswala efe kapa efe eo o re kolotang yona;
16.1.2 bobeding re tla lefa ditefiso dife kapa dife tseo o lokelang ho di lefa;
16.1.3 borarong re tla fokotsa sekoloto sa hao se ka sehloohong seo o ntseng o re kolota sona.
16.1.4 Ha ho tswala e tla bokellana kapa e tla leshwa ke rona mabapi le ditjhelete dife kapa dife tse o di lefang pele kapa e leng akhaontong ya hao ya karete ya mokitlane.
17 Ditefiso
17.1 Re ka fetola ditefiso tsa tshebeletso tse boletsweng khotheisheneng ka ho o ngolla tsebiso, haeba ditefiso tsa tshebeletso di sa fete tjhelete e phahameng e ka dumellwang ke NCA bakeng sa morero ona nako le nako.
17.2 Ditefiso tsa kgwedi le kgwedi, hoo ho hlokehang, di tshwanetse ho kenyeletsa ditefello tsa hao tsa kgwedi le kgwedi.
17.3 Re ka fetola ditefiso tsa sethathong tse ngotsweng khotheisheneng, haeba ditefiso tsa tshebeletso di sa fete tjhelete e phahameng e ka dumellwang ke NCA bakeng sa morero ona nako le nako. Tefiso ya sethathong e tla kenyeletswa setatementeng sa hao sa pele ntle le haeba o lefile pele.
18 Kgulo
Ha o na tokelo ya ho hula tjhelete efe kapa efe eo re o kolotang yona kapa eo re ka o kolotang yona nakong e tlang ho tswa tjheleteng efe kapa efe eo o e kolotang kapa o ka re kolotang yona nakong e tlang tlasa tumellano ena.
19 Ke boikarabelo ba hao hore o hlahlobe ditatamente tsa hao
19.1 Kgwedi e nngwe le e nngwe re tla o romella setatamente se tla bontsha dintho tse latelang, hara tse ding:
19.1.1 se tla bontsha ditransekshene kaofela tse amanang le akhaonto ya hao ya karete;
19.1.2 ho bontsha tswala kaofela le ditefiso tse hutsweng le ho kengwa ke rona akhaontong ya hao ya karete; le
19.1.3 ho tsebisa tjhelete eo o tshwanetseng ho re lefa yona letsatsing le bontshitsweng setatamenteng kapa pele ho letsatsi lena.
19.2 Taba ya hore ha o amohela setatemente sa kgwedi efe kapa efe e itseng, ha e o lokolle hore o se re lefe tjhelete eo o tshwanetseng ho re lefa yona tlasa tumellano ena, ka hobane o ka fumana lesedi mabapi le akhaonto ya hao ya karete ka ho re letsetsa mohala kapa ka mokgwa wa elektroniki ka nako efe kapa efe.
19.3 Re tla o romella ditatamente ka tsela eo o e kgethang kopong.
19.4. Haeba o na le potso e itseng mabapi le ho nepahala ha setatamente sa hao sa akhaonto ya karete kapa ho na le tsekisano mabapi le ntho e rekilweng kapa ditransekshene tse ngotsweng setatamenteng, o tshwanetse ho re tsebisa sena nakong ya matsatsi a 30 (mashome a mararo) ho tloha letsatsing le ngotsweng setatamenteng se itseng, ho seng jwalo re tla nka hore setatamente sa hao sa akhaonto ya karete se nepahetse.
19.5 Haeba o sa amohela setatamente sa hao, o tshwanetse ho re tsebisa.
20 Boikarabaelo ba hao ka karete ya hao
20.1 O ikarabaella ka ho sireletsa le ho sebedisa hantle karete ya hao le akhaonto ya hao ya karete. O tshwanetse ho etsa bonnete ba hore ha ho na motho e mong ya sebedisa karete ya hao.
21 Boikarabelo ba hao haeba karete ya hao e lahlehile, e utswitswe kapa e sebediswa hampe
21.1 Haeba o na le lebaka la ho nahana hore:
21.1.1 o lahlile karete ya hao; kapa
21.1.2 karete ya hao e utswitswe kapa e sebedisitswe hampe ke motho ofe kapa ofe ntle le tumello ya hao;
o tshwanetse ho re tsebisa kapele dinomorong tsa mohala tse sebetsang ka dihora kaofela polelong ya 3.1.2 le tse ngotsweng setatamenteng sa hao sa kgwedi le kgwedi.
21.2 O tshwanetse ho fumana khoutu e etswang ho rona e netefatsang tlaleho le ho re romella netefatso e ngotsweng lengolong mabapi le tsebiso ena ya mohala eo o re nehileng yona, o etse tshupo khoutung eo re o nehileng yona, ho se fete matsatsi a 7 (supileng) ho tloha letsatsing leo o re letseditseng ka lona.
21.3. Re ke ke ra o jarisa boikarabelo bakeng sa dintho dife kapa dife tse rekilweng ntle le tumello ya hao ka mora hore o re tsebise hore karete ya hao e lahlehile, e utswitswe kapa e sebedisitswe hampe, ntle le haeba mosaeno wa hao o sebedisitswe kapa PIN ya hao ya elektroniki e sebedisitswe ho fana ka tumello e jwalo mme e bonahala ho invoice kapa bopaking bo bong ba ho reka kapa haeba ho na fumanwa bopaki ba hore o ile wa fana ka tumello ya ho reka kapa o ne o ikarabella ka ho reka dintho.
21.4 Tefiso bakeng sa ho fana ka karete e nngwe sebakeng sa e lahlehileng e ka lefiswa kgahlanong le wena ho fumana ditefello tsa ho fana ka karete e nngwe sebakeng sa karete e lahlehileng.
22 Dikarete tsa bobedi
22.1 Haeba o kopa hore re ntshe karete bakeng sa motshwari wa bobedi wa karete le hore karete eo e hokellwe akhaontong ya hao ya karete, re tla etsa jwalo ho ya ka qeto ya rona. Melawana kaofela le dipehelo tse ngotsweng tumellanong ena di tla sebetsa bakeng sa motshwari wa karete ya bobedi.
22.2 O tla ikarabella bakeng sa ditransekshene kaofela tse etswang ho kenyeletswa tse etswang ke motshwari wa karete ya bobedi le bakeng sa tjhelete efe kapa efe e kolotwang rona ke motshwari wa karete ya bobedi.
22.3 Ho ntsha dikarete tsa bobedi ke tshebeletso e eketsehileng eo re e nehang wena mme ke wena ya ikarabellang bakeng sa ditjeo kaofela le ditefiso.
22.4 Re tla hlakola karete ya bobedi haeba o kopa hore re etse jwalo ka ho ngola lengolo. Ketsahalong e jwalo, o tshwanetse ho etsa bonnete ba hore karete ya bobedi e ya senngwa. Haeba karete ya bobedi e sa senngwe, e ka sebediswa ho etsa ditransekshene tse eketsehileng mme o tla tswela pele o ikarabella bakeng sa ditransekshene tsena.
23 Ho sekrina dikopo, ditaelo le ditransekshene
23.1 Re ile ra o bolella hore, haeba mokgatlo o o nehang mokitlane e le karolo ya institjhute ya ditjhelete ya matjhaba, re boloka mme nakong e tlang re tla boloka dithibelo tsa matjhaba le tsa naha tse kgahlanong le kadimo ya ditjhelete e sa dumellweng ke molao, ditshebetso tsa botshosi tse amanang le tjhelete le melao, melawana, dipholisi le ditlhokahalo tse thibelang kgwebo ya tjhelete ("melao"). Ka hoo, sethathong re ka sekrina, ho netefatsa le ho sebetsa dikopo kaofela tse ntjha bakeng sa mokitlane le lesedi kaofela la amanang le tsona le lesedi leo o re nehang lona.
23.2 Haeba re amohela kopo ya hao, re tla tswela pele ho beha leihlo lesedi kaofela le ditaelo tseo o re nehang tsona kapa tseo re di fuwang lebitsong la hao nako le nako, hammoho le ditransekshene kaofela tseo wena kapa motho e mong a di etsang a sebedisa karete ya hao. Hape re tla tswela pele re beha leihlo kamano ya kgwebo le wena.
23.3 Sena se ka etsa hore ditaelo tsa hao ho rona le ditransekshene ka karete ya hao di thibelwe, di fokotswe kapa di diehiswe. Sena se ka etsa hore ditransekshene ka karete ya hao di hanwe kapa kamano ya kgwebo le wena e kgaotswe. Ho ya kamoo molao o dumellang kateng, re tla o tsebisa mabapi le mohato ofe kapa ofe oo re rerileng ho o nka ho ya ka melao ena.
23.4 O dumela hore, o netefatsa le ho dumela hore rona kapa setho sa sehlopha sa dikhamphani tsa rona (tseo, mona di bolelang khamphani e ka sehloohong le dikhamphani kaofela tse sebetsang tlasa yona), ba ka fetohang bo-mphato ba rona, bahiruwa, baokamedi kapa batsamaisi, ba ke ke ba ikarabella bakeng sa tahlehelo efe kapa efe, ditjeo, ditshenyeho kapa ditshenyeho tsa sebopeho sefe kapa sefe (e bang ka kotloloho kapa e seng ka kotloloho kapa ka lebaka lefe), tseo o ka bang le tsona ka lebaka la mehato efe kapa efe eo re e nkang kapa re sa e nkeng tumellanong le boikarabelo ba rona tlasa melao ena.
24 Tshebetso eo o lokelang ho e latela haeba o na le tletlebo
24.1 Haeba o lakatsa ho etsa tletlebo mabapi le hore ha re boloke molao wa NCA, o ka etsa jwalo empa o nyahlatse ditokelo tseo o nang le tsona ka hore o ngolle ho: ke ke wa qhelela thoko you may without derogating from any other rights you may have write to:
24.1.1 lefapha la Molaodi wa Naha wa Mekitlane;
24.1.2 Monamodi wa Ditseko tsa Dibanka; le
24.1.3 Lekgotla la Dinyewe la Naha la Bareki.
25 Moeletsi wa dikoloto
25.1 Haeba ho le thata hore o re lefe ditefello dife kapa dife tsa kgwedi le kgwedi, iteanye le rona hang-hang.
25.2 O na le tokelo ya ho etsa kopo bakeng sa moeletsi wa dikoloto e le hore a hlahloba hore na e be o na le dikoloto tse ngata haholo (sena se bolela hore o na le dikoloto tse ngata ho feta tseo o ka di lefang) kapa haeba o ile wa fuwa mokitlane ka bohlaswa. O tshwanetse ho re tsebisa mabapi le kopo e jwalo.
26 O ka hlakola tumellano ena ka nako efe kapa efe
26.1 Bakeng sa ho hlakola tumellano ena, iteanye le rona ho utlwa hore o san tse o re kolota bokae. O ka kopa hore tumellano ena e hlakolwe hang-hang kapa ka letsatsi e ileng nakong e tlang ha o lefella sekoloto kaofela. O tla eletswa mabapi le tjhelete kaofela eo o re kolotang yona letsatsing la ho lefa sekoloto kaofela, tjhelete ena e kenyeletsa ditjhelete tsohle tse latelang ho tloha letsatsing la ho lefa sekoloto kaofela:
26.1.1 balanse e sa leshwang sekolotong se ka sehloohong;
26.1.2 tswala eo o e kolotang sekolotong se ka sehloohong; le
26.1.3 ditefiso tseo o re kolotang tsona.
26.2 Tefello ya ditjhelete tsohle tseo o di kolotang letsatsing la ho lefa sekoloto kaofela e tshwanetse ho leshwa ka botlalo letsatsing la ho lefa sekoloto.
27 Ho Rekisa Dihlahiswa le ho Arolelana Lesedi
Haeba, nakong e tlang, o sa batle hore re o rekisetse ka kotloloho, o ka fetola sena ka:
- ho letsetsa setsing sa rona sa mehala
- ho ngodisa boloko ho register efe kapa efe eo re tla e hlompha ho ya ka molao.
Ha re o lefise bakeng sa ho fetola tumello ya hao.
Haeba o fetola kgetho ya hao ya hore o rekisetswe dintho, re ka etsa diphetoho kapele kamoo ho kgonehang.Ka mora hore re amohele tsebiso ya hao, ho ka nka matsatsi a fihlang ho a 30 bakeng sa rona ho tlosa lesedi dikanaleng tsa rona tsa thekiso.”
Ho Arolelana Lesedi:
O a dumela hore Mofani wa Mokitlane o na le tokelo ya ho arolelana lesedi la hao le basebetsi-mmoho le yena kgwebong bakeng sa ho rekisa dihlahiswa le bakeng sa merero e meng (ho kenyeletswa le, ntle le moedi, ho sebetsa ditransekshene, ho amohela ditefello le/kapa tsamaiso ya dikgetho tsa hao mabapi le ho rekisa dihlahiswa foromong ya hao ya kopo kapa ho ya ka tumellano efe kapa efe ya mokitlane e sebetsang pakeng tsa hao le mofani wa mokitlane.
O dumela hore Mofani wa Mokitlane le basebetsi-mmoho le yena kgwebong ba ka fumana lesedi mabapi le wena ho tswa mekgatlong e bolokang ditlaleho tsa mekitlane le/kapa di-register tse nang le lesedi le jwalo.
28 Ho hlakola karete ya hao, ho fanyeha kapa ho hlakola mokitlane
28.1 Karete e tla dula e le thepa ya rona.
28.2 Ntle le hore re lahlehelwe ke tokelo bakeng sa tleleimi efe kapa efe eo re ka bang le yona kgahlanong le wena, re tla ba le tokelo ya:
28.2.1 ho fanyeha ka nakwana karete ya hao ka nako efe kapa efe haeba ho na le ditjhelete e sa leshwang ka nako tlasa tumellano ena; le
28.2.2 ho kopa hore o kgutlise karete, ho e hlakola kapa ho nka karete hape haeba mokitlane o kwalwa ho ya ka polelo ya 28.3.
28.3 Re ka:
28.3.1 ho fanyeha ka nakwana mokitlane ka nako efe kapa efe haeba ho na le ditjhelete e sa leshwang ka nako tlasa tumellano ena; le
28.3.2 kwala mokitlane ka ho o neha tsebiso e ngotsweng fatshe mabapi le sena bonyane matsatsi a 10 (leshome) a mosebetsi pele mokitlane o kwalwa.
28.4 Haeba mokitlane o fanyehwa ka nakwana kapa o hlakolwa ho ya ka polelo ya 28.3 kapa haeba o hlokahala:
28.4.1 karete e ke ke ya hlola e sebediswa bakeng sa morero ofe kapa ofe; le
28.4.2 re ka tsebisa mofani wa thepa kapa ditshebeletso kapa motho ofe kapa ofe eo re nahanang hore o tshwanetse ho tseba mabapi le ho hlakolwa hona ntle le ho jara boikarabelo bofe kapa bofe.
28.5 Ho sa natswe dipehelo tse ngotsweng polelong ya 28.3, tumellano ena e tla dula e sebetsa ho fihlela o lefile ditjhelete tsohle tse lefiswang akhaonto ya hao ya karete.
29 Nako eo o sa lefang ka nako tlasa tumellano ena
29.1 Nako eo o sa lefang ka nako tlasa tumellano ena ke haeba:
29.1.1 o sa lefe tjhelete eo o tshwanetse ho e lefa tlasa tumellano ena ka letsatsi le behilweng la ho lefa; kapa
29.1.2 o tlola melawana le dipehelo dife kapa dife tsa tumellano ena;
29.1.3 boemedi bofe kapa bofe kapa tiisetso e entsweng mabapi le tumellano ena kapa ditokomane dife kapa dife tse ding tseo o faneng ka tsona ha di a nepahala kapa ke leshano (tiisetso e bolela netefatso e entsweng ke w’na mabapi le hore ntho e itseng e jwaloka ha o tshepisitse kapa e tla ba jwaloka ha o tshepisitse);
29.2 wena, jwaloka motho ka mong:
29.2.1 o hatisa ka boithaopo ho fana ka thoto ya hao kapa o hlokahala;
29.2.2 o behilwe tlasa taolo ya lekgotla la dinyewe kapa o ipoletse lekgotleng la dinyewe hore ho hang o hloleha ho lefa sekoloto ho ya ka Molao wa ho Hloleha ho Lefa Sekoloto wa 24 wa 1936;
29.2.3 ho na le kopo efe kapa efe kapa mehato ya semolao e nkuweng kgahlanong le wena hore thoto ya hao e nkuwe ho fihlela o lefa sekoloto kapa o behilwe tlasa tlhokomelo ya lekgotla la dinyewe, ho sa natswe hore ke ka nakwana kapa ka ho feletseng, ka boithaopo kapa ka qobello.
30 Ditokelo tsa rona haeba o sa lefa tjhelete ka letsatsi leo o tshwanetseng ho lefa ka lona
30.1 Haeba o sa lefa tjhelete ka nako eo o tshwanetseng ho lefa ka yona, re ka:
30.1.1 o neha tsebisa e ngotsweng mabapi le ho se lefe hona ka nako mme re ka sisinya hore o bontshe moeletsi wa dikoloto tumellano ena, moeletsi e mong wa tharollo ya ditsekisano, lekgotla la dinyewe la bareki kapa monamodi ya nang le taolo tabeng ena, ka sepheo sa hore dihlopha tse amehang di rarolle tsekisano efe kapa efe tlasa tumellano kapa ho etsa le ho dumellana ka leano la ho thusa hore ditjhelete tsohle tse saletseng morao di be nakong ka ditefello;
30.1.2 ho qadisa mehato ya molao ya ho kenya tumellano ena tshebetsong, le, haeba ho hlokahala, ho fumana ditjeo tsa ho bokella tjhelete ena le ditefiso tsa ho se lefe ka nako) haeba:
30.1.2.1 re o nehile tsebiso jwaloka ha ho boletswe polelong ya 30.1.1 ka hodimo mona kapa re o nehile tsebiso ya ho kgaotsa tshebetso efe kapa efe ya tlhahlobo ya sekoloto tlasa karolo ya 86 ya NCA eo mohlomong e tswelang pele ho ya ka tumellano ena; le
30.1.2.2 ha o a lefa tjhelete eo o tshwanetseng ho e lefa ka nako ka bonyane matsatsi a mosebetsi a 20 (mashome a mabedi); le
30.1.2.3 hore bonyane matsatsi a mosebetsi a 10 (leshome) a fetile ho tloha nakong eo re o nehileng tsebiso ena ho ya ka se boletsweng polelong ya 30.1.1; le
30.1.2.4 mabapi le tsebiso ho ya ka polelo ya 301.1.1:
30.1.2.4.1 ha o a araba tsebiso ena; kapa
30.1.2.4.2 o arabile tsebiso ka ho hana tshisinyo ya rona.
31 O tshwanetse ho lefa tefiso ya tsamaiso bakeng sa lengolo la qobello
Re tla o lefisa lekgetlo ka leng ha o foswa ka tefello e le nngwe kapa tse eketsehileng mme re tlameha ho o ngolla lengolo ho o lemosa ka tjhelete ena eo o hlolehileng ho e lefa ka nako. Tefiso ena e bitswa tefiso ya tsamaiso ya tjhelete e sa leshwang ka nako. Ke tjhelete e tshwanang le eo o tshwanetseng ho e lefa bakeng sa lengolo le lefeletsweng tiisetso ya thomello bakeng sa bohato bo sa sireletswang tlasa Molao wa Makgotla a Dinyewe a Maseterata, 1944. Hape ditefiso tsena di kenyeletsa ditjeo tsa ho romela lengolo ho wena.
32 O tshwanetse ho lefa ditjeo tsa ho bokella ditjhelete tse sa leshwang haeba re nka mehato ya semolao
32.1 Haeba re nka mehato ya molao kgahlanong le wena ho o qobella hore o lefe ditjhelete tsena tseo o re kolotang tsona, o tla ikarabella bakeng sa ditjeo tseo re bang le tsona tsa ho bokella tjhelete ena. Qeto mabapi le ditjeo e etswa ka melao e fapaneng, e kenyeletsang:
32.1.1 Molao wa Lekgotla le Phahameng la Dinyewe, 1959
32.1.2 Molao wa Makgotla a Dinyewe a Maseterata, 1944
32.1.3 Molao wa Babuelli ba Molao, 1979
32.1.4 Molao wa Babokelli ba Ditjhelete tsa Sekoloto, 1998.
32.2 Ditjeo tsa ho bokella ditjeo ha di kenyeletse tefiso ya tsamaiso ya tjhelete e sa leshwang ka nako.
33 Molao wa bolaodi
Tumellano ena ka dikarolo tsohle tsa yona e laolwa ke melao ya Rephabliki ya Afrika Borwa. O dumela hore re ka nka mehato ya molao kgahlanong le wena kamanong le tumellano ena Lekgotleng lefe kapa lefe la Maseterata le nang le tokelo ya ho mamela le ho etsa kahlolo nyeweng ena. (Tokelo ena e bitswa bolaodi.)
34 Diphetoho melawaneng le dipehelong tsa tumellano ena
34.1 Unless prohibited by the NCA or any other law, and subject to what may be permissible in law, we may at any time amend the terms and conditions of this agreement by giving you notice of such amendments in writing. Haeba o sebedisa karete ka mora letsatsi la ho kenya tshebetsong diphetoho tsena ho bolela hore o amohela diphetoho tsena.
34.2 Haeba o sa kgotsofatswe ke phetoho o ka kgaotsa tumellano. O tla dula o ikarabella bakeng sa ditjhelete tsohle tse lefisitsweng akhaontong ya hao ya karete ho fihlela ditjhelete tsohle tse kolotwang di lefilwe kaofela akhaontong ya karete.
34.3 Ntle le haeba tumellano ena kapa dipehelo dife kapa dife tsa NCA di bontsha ka ho fapaneng, re tla o neha tsebiso e ngotsweng bonyane matsatsi a 5 (hlano) a mosebetsi mabapi le phetoho tumellanong ena le ho fana ka lesedi mabapi le phetoho e jwalo ka ho ngola tsebisong.
35 Disetifikeiti
Setifikeiti se saennweng ke e mong wa baokamedi ba rona ke bopaki bo lekaneng ba tjhelete efe kapa efe eo o re kolotang yona mme e tshwanetse ho leshwa tlasa tumellano ena. Ntle le haeba o ka fana ka bopaki bo fapaneng, re ka sebedisa setifikeiti sena ho fumana kahlolo ya nakwana ya lekgotla la dinyewe, kahlolo ya o se lefe ka nako kapa kahlolo e akareletsang kapa ho qadisa mehato efe kapa efe e meng ya molao. O dumela hore ha ho hlokahale hore re kgethe mookamedi hore a saene setifikeiti.
36 Ha re lahlehelwe ke ditokelo tsa rona
Ha re lahlehelwe ke ditokelo dife kapa dife tsa rona tlasa tumellano ena haeba re sa di sebedise hang-hang kapa ho tsitlella ho di sebedisa boemong bo bong le bo bong. O ke ke wa sebedisa sena jwaloka tshireletso haeba re sa ka ra sebedisa tokelo ka nako e loketseng. Ka mohlala, haeba re o dumella nako e eketsehileng ya ho lefa ditefello tsa hao tsa kgwedi le kgwedi ka kgwedi e nngwe, sena ha se bolele hore re o dumella nako e eketsehileng bakeng sa kgwedi e latelang kapa ka kgwedi efe kapa efe e nngwe.
37 Phetiso ya ditokelo kapa boikarabelo
37.1 O ke ke wa kgona ho fetisetsa mothong ofe kapa ofe ditokelo dife kapa dife tsa hao tlasa tumellano ena ntle le ho fumana tumello e ngotsweng pele ho rona.
37.2 Re ka fetisetsa ditokelo tsohle kapa tse ding le boikarabelo tlasa tumellano ena mothong ofe kapa ofe e mong. Ha ho hlokahale hore re o tsebise kapa ho fumana tumello ya hao bakeng sa ho fetisa ditokelo le boikarabelo ba rona. Haeba polelo ena e sebetsa, ka hoo “rona”, jwaloka ha e sebediswa tumellanong ena, e kenyeletsa motho eo re fetisetsang ho yena ditokelo dife kapa dife tsa rona kapa boikarabelo ho ya ka polelo ena.
38 Polelo ka nngwe e arohile
38.1 Dihlopha tse amehang di amohela hore polelo ka nngwe tumellanong ena e arohile. Haeba polelo efe kapa efe tumellanong e le kgahlanong le molao kapa e fetoha e sa dumellaneng le molao ka lebaka lefe kapa lefe, e tshwanetse ho nkuwa jwaloka ka polelo e sa kenyeletsweng tumellanong ena. Sena ha se etse hore:
38.1.1 tumellano kaofela e be e kgahlanong le molao, e sa sebetseng kapa e ke keng ya kengwa tshebetsong; kapa
38.1.2 ho sitisa ho ba molaong ya tumellano ena, ho sebetsa ha yona kapa ho kengwa tshebetsong ha yona ka ho feletseng.
39 Re dumeletswe hore re nehe mekgatlo e bolokang ditlaleho tsa mekitlang lesedi
39.1 O a utlwisisa hore re dumeletswe ho neha mokgatlo o le mong kapa e eketsehileng e bolokang ditlaleho tsa mekitlane:
39.1.1 lesedi mabapi le tumellano ena;
39.1.2 lesedi mabapi le akhaonto ya hao ya karete le rona; le
39.1.3 dintlha mabapi le ho se lefe ha hao ka nako tjhelete eo o e kolotang haeba o sa boloke melawana efe kapa efe tumellanong ena.
39.2 Mekgatlo e bolokang bolokang ditlaleho tsa mekitlane e fana ka profaele le dintlha tsa mokitlane mabapi le ho tshwaneleha hao ho lefa dikoloto ho ya ka ditlaleho tsohle.
39.3. O na le tokelo ya ho iteanya le mekgatlo e bolokang ditlaleho tsa mekitlane le ho sheba ditlaleho tsa rona. Hape o na le tokelo ya ho lokisa lesedi lefe kapa lefe le sa nepahalang.
40 Ho fana ka thepa, ho qala ditshebeletso le ditieho tse sitisang ditshebeletso
40.1 Re tla qala ka ditshebeletso tsa rona mabapi le akhaonto ya hao ya karete hang ha re tjhaetse monwana kopo ya hao mme o boloka melawana efe kapa efe e eketsehileng e hlokwang ke molao.
40.2 Karete e tla romela lekaleng le leng la makala a Edcon Limited, le tla sebetsa jwaloka ajente ya rona, mabapi le taba ena.
40.3 Re a dumela hore ho ka etsahala hore ditshebeletso tsa rona di se fumanehe ka lebaka la ditshitiso tsa dineteweke tsa elektroniki kapa
ho kgaoha ha motlakase e leng dintho tseo re se nang taolo ho tsona. Re o neha tsebiso tlasa polelo ena ya 40 mabapi le ditshitiso tsena tse ke keng tsa qojwa
le ditieho mabapi le ho fana ka ditshebeletso mme re tla o neha tsebiso haeba ho hlokomela tshebetso ho ka baka ditshitiso kapa tieho
mabapi le ho fana ka ditshebeletso.
41 Kgetho ya hao ya aterese
41.1 O kgetha aterese ya ntlo mona Afrika Borwa e boletsweng kopong ya hao jwaloka aterese eo re ka romelang ho yona mehato ya molao le kahlolo kgahlanong le wena (aterese ena e bitswa aterese ya hao eo ka molao ho romelwang ditsebiso ho yona).
Aterese ya poso, nomoro ya fekse le/kapa aterese ya imeile eo o faneng ka yona foromong ya kopo ke aterese eo re tla romela ho yona ditsebiso dife kapa dife (ho kenyeletswa le mangolo a o hopotsang ka ditefello dife kapa dife tseo o tshwanetseng ho di lefa tlasa tumellano ena tseo o fositseng ho di lefa), dingollano, ditatamente le ditokomane tse ding tseo o di ngoletsweng.
41.2 Haeba o lakatsa ho fetola diaterese dife kapa dife tsena, o tshwanetse ho re tsebisa sena:
41.2.1 re bolelle hore o fetola aterese ya hao; le
41.2.2 o ngodisa aterese e ntjha eo o dumelang hore e sebediswe bakeng sa morero. Aterese e ntjha e tshwanetse hore e be aterese ya ntlo mona Rephabliking ya Afrika Borwa.
41.3 Haeba o fetola aterese ya hao empa e sa tshwanelehe bakeng sa rona, o dumela hore re na le tokelo ya ho romela ditsebiso le mehato ya molao atereseng ya hao e fetileng eo re e tsebang kapa atereseng efe kapa efe eo o re nehileng yona ka nepo.
41.4 Haeba re o romella tsebiso:
41.4.1 ka lengolo le lefeletsweng tshireletso ya thomello posong atereseng eo o e kgethileng, re nka hore o tla le amohela matsatsing a 7 (supileng) ka mora hore re le pose;
41.4.2 ka letsoho atereseng eo o e kgethileng, re na le tokelo ya ho nka hore o le amohetse letsatsing eo re le rometseng ho wena kapa ho motho ofe kapa ofe ya seng ka tlase ho dilemo tse 16;
41.4.3 ka fekse nomorong eo o e kgethileng ya fekse, re na le tokelo ya ho nka hore o e amohetse nakong ya phetiso ya fekse.
41.5 Ha re nka hore o amohela tsebiso ke letsatsi le itseng, sena se bolela hore ha ho hlokahale hore re fana ka bopaki ba hore e le amohetse. Haeba o bolela hore ha o a ka wa amohela tsebiso ka letsatsi leo o tshwanetse ho fana ka bopaki.
41.6 Haeba o amohetse tsebiso e ngotsweng kapa puisano e itseng e tswang ho rona, esita le haeba e sa ka ya iswa atereseng eo o e kgethehileng, nomorong ya fekse, atereseng ya hao ya poso kapa atereseng ya imeile, tsebiso e ntse e tla sebetsa.
42 Dinshorense tsa Bophelo tsa Mokitlane le tse ding:
42.1. Dibenefiti tsa inshorense ya bophelo ya mokitlane di sebetsa feela haeba ditefello tsa akhaonto ya karete di lefilwe nakong ya kotsi (ditleleimi tsa inshorense).
42.2. Ho tloha letsatsing le qalang leo re etsang boemo bona ba pele ho isa nakong ya ho bulwa ha akhaonto e ntjha ya karete, o tshwanetse ho kena tumellanong ya inshorense ya bophelo ya mokitlane le khamphani ya inshorense eo o e kgethang e le hore o ka fumana tshireletso ya inshorense kgahlanong le ho hlokahala, kgolofalo kapa ho fellwa ke mosebetsi mme re lokela ho leshwa ke pholisi eo ya inshorense ya bophelo ya mokitlane. O ka fuwa Leano la Tshireletso ya akhaonto ya Karete ke inshorense ya Hollard Life.
42.3. Haeba o hana Leano la Tshireletso ya akhaonto ya Karete leo re le sisinyang, kahoo o tshwanetse ho fana ka pholisi ya inshorense ya kgetho ya hao e kgemang le melawana ya tumellano ena. Boemong bo jwalo, o beha pholisi ena ya inshorense ya bophelo ya mokitlane matsohong a rona e le hore re ka sireletsa sekoloto sa hao ho ya ka tumellano ena.
42.4. Ka lebaka lena o re neha tokello ya hore re lefe dipremiamo tsa inshorense mabapi le Leano la Tshireletso ya akhaonto ya Karete le boletsweng mona ka hodimo bakeng sa pholisi ya bophelo ya mokitlane lebitsong la hao le ho hula ditjhelete tsa premiano ho wena.
42.5. Re boloka tokelo ya ho fanyeha ka nakwana kapa ho hlakola tefello ya dipremiamo tsa inshorense haeba ditefello akhaontong ya hao ya karete di saletse morao.
42.6. Dikopi tsa melawana le dipehelo mabapi le Leano la Tshireletso ya akhaonto ya Karete le bakeng sa di-inshorense tse ding di a fumaneha ha o di kopa. Re tla o romella Kontraka ya Pholisi matsatsing a 30 (mashome a mararo) ho tloha letsatsing la ngodiso le ho o hlalosetsa melawana le dipehelo tsa (di)pholisi tse jwalo.
42.7. Haeba ka nako efe kapa efe re sisinya hore o reke pholisi e itseng, re tla o bolella ka yona, ka lengolo, ditjeo tsa inshorense eo tseo o ikarabellang ka ho di lefa, dipremiamo tseo o lokelang ho di lefa le ditefiso tse eketsehileng, moputso kapa dibenefiti tse lokelang ho leshwa rona.
43. Tumellano ena ke tumellano e feletseng
Tumellano ena ke yona feela rekoto ya tumellano pakeng tsa dihlopha mabapi le taba ena ya tumellano. Ntle le haeba lekgotla la dinyewe le bontsha ka ho fapaneng, ha ho sehlopha seo ka molao se nang le tlameho ya ho boloka molawana ofe kapa ofe kapa pehelo efe kapa efe e sa ngolwang tumellano ena, mme tumellano ena e nka sebaka sa tumellano efe kapa efe kapa kutlwisiso e neng e bolokilwe ke dihlopha pele tumellano ena e saenwa.
44 Boikano ka kakaretso
44.1 O utlwisisa dikotsi le ditjeo tsa ho kadima sekoloto se ka sehloohong ho rona.
44.2 O utlwisisa ditokelo tsa hao le boikarabelo tlasa tumellano ena.
44.3 O amohetse kopi ya tumellano ena (ho kenyeletswa le khotheishene). Haeba o loketse, o amohetse kopi ya ditokomane tsa pholisi ya inshorense le ditokomane tsa tshireletso.
44.4 O na le bokgoni ba molao (moo ho hlokahalang, taolo) ya ho kena tumellanong ena. Sena se bolela hore ho ya ka tumellano ena molao o o tadima jwaloka motho ya tshwanelehang bakeng sa ho kena tumellanong ena, haeba o le motho, ho nahanela dintlha tse jwaloka dilemo tsa hao, boemo ba lenyalo le boemo ba kelello.
44.5 Ha re a o neha mpho e entseng hore o kene tumellanong eo o neng o ka e hana haeba ho ne ho se jwalo.
44.6 O netefatsa hore ho kena tumellanong ena ho ke ke ha etsa hore o kene dikolotong tse ngata ka hlooho jwaloka ha ho hlalositswe ho NCA.
44.7 Ka botlalo le ka nnete o arabile dipotso tsohle le kopo ya lesedi lefe kapa lefe ho wena kapa lebitsong la rona mme ho qeteletse ka maemo a tumellano ena.
44.8 O ile wa fuwa kgetho ya ho se kenyeletswe letsholong la batho ba rekisang dihlahiswa ka mohala le ka etswang ke rona kapa lebitsong la rona, lethathama la ho rekisa dihlahiswa kapa lethathama la bareki le rekiswang kapa ho ajwa ke rona kapa lebitsong la rona, ho feta kamoo ho hlokwang ke NCA, kabo e akaretsang ya imeile kapa melaetsa ya SMS, hammoho le kgetho ya ho hana keketso ya moedi o dumetsweng pele ya mokitlane.
45 O saena tumellano ena ka boikgethelo ba hao
45.1 O netefatsa hore:
45.1.1 ha re a etsa hore o saene tumellano ena kapa ho etsa letho le leng nakong ya puisano le sephetho sa tumellano ena le ka tadingwang le ka etsa hore tumellano ena e sa dumellehe molaong;
45.1.2 haeba re hlophisitse inshorense bakeng sa hao, re ile ra o hlalosetsa melawana le dipehelo tsa pholisi kapa dipholisi tsa inshorense mabapi le tumellano ena;
45.1.3 ho ne ho se na dibaka tse sa ngolwang letho kopong kapa tumellanon ena (ho kenyeletswa le khotheisheneng) nakong eo o neng o saena ditokomane tsena ka bomong;
45.1.4 haeba kopo ena le khotheishene di qadile mohaleng kapa ka mokgwa wa elektroniki, re ile ra netefatsa hore tumellano ena mantswe a tumellano ena a hatisitswe mme o ile wa re neha tumello ya ho etsa jwalo. Hape o re nehile tumello ya ho o neha kopi ya tumellano ena ka nako e loketseng;
45.1.5 o utlwisisa hore re tshwanetse ho tlaleho lesedi le ileng mabapi le wena le mabapi le tumellano ena lefapheng la Register ya Naha ya Mekitlane kapa mokgatlong o bolokang ditlaleho tsa mekitlane o ngodisitsweng; le
45.1.6 ha re a o kopa hore o saene ditumellano dife kapa dife tse eketsehileng (tsa tlatsetso) kapa ditokomane tse sa bolelwang khotheisheneng.
46 Setatamente sa hao mabapi le boemo ba hao ba ditjhelete
46.1 Ka ho saena tumellano ena o netefatsa hore:
46.1.1 o hlahlobile lesedi leo re nang le lona mabapi le wena, dintlha kapa lesedi mabapi le ditjhelete le akhaonto ya karete;
46.1.2 lesedi leo re nang le lona mabapi le wena, dintlha kapa lesedi mabapi le ditjhelete le akhaonto ya karete le nepahetse;
46.1.3 ka botlalo le ka nnete o fane ka lesedi kaofela leo re le kopileng ho wena bakeng sa tumellanao ena le mabapi le boemo ba hao le ba ditjhelete (ho kenyeletswa le tjhelete ya hao eo o e amohelang le ditshenyehelo);
46.1.4 o re senolotse dikopo tsohle tse ding tsa mokitlane tseo o di entseng bathong ba bang, ho sa natswe hore di a sebetswa kapa tjhe letsatsing leo o neng o saena kopo ena;
46.1.5 ha o a etsa kopo bakeng sa taelo ya tlhokomelo ya lekgotla la dinyewe mme ha ho na taelo ya tlhokomelo ya lekgotla e fanweng kgahlanong le wena;
46.1.6 hona jwale ha o tlasa keletso ya moeletsi wa dikoloto kapa tlasa tlhahlobo ya sekoloto sa hao;
46.1.7 ha o a etsa kopo mme ha ho na taelo ya lekgotla la dinyewe kgahlanong le wena ya ho boloka thoto ya hao ho fihlela o lefa sekoloto sa hao kaofela;
46.1.8 ha o a kena tumellano ya ho ikgulela morao mabapi le ho lefa batho bao o ba kolotang kapa ho leka ho etsa jwalo kapa ho se lefe dikoloto tsa hao;
46.1.9 o a utlwisisa hore haeba polelo efe kapa efe dipolelong tsena e se nnete, sena se tla o sitisa ho sebedisa ditokelo tse itseng tsa hao kapa ditokelo kaofela tsa hao.
47 O lemoha melawana mabapi le diphello tse itseng tsa molao
47.1 Ha o saena tumellano ena kapa o sebedisa karete o netefatsa dintho tse pedi tse latelang:
47.1.1 O badile le ho utlwisisa melawana kaofela le dipehelo tse ngotsweng tokomaneng ena; mme
47.1.2 O badile le ho lemoha melawana kaofela e ngotsweng ka mongolo o motenya.
Edcon Limited nomoro ya Ngodiso 2007/003525/06 (NCR No NCRCP82) le Absa Bank Limited nomoro ya Ngodiso 1986/004794/06 (NCR No NCRCP7) ke bafani ba mokitlane ba ngodisitsweng.


c: text/html

text:
BACHA BAA BOTSA
Nka Etsa’ng ha Batho ba Ntšeba?
Se etsang hore ho utloise bohloko
Lesebo le leng le kotsi, joalokaha motho a ka u etselletsa hobane a leka ho u senya lebitso. Empa le haeba e se taba e ka u senyang lebitso, e ntse e ka u utloisa bohloko
“Ke ile ka utloa hore motsoalle e mong oa ka o buile ka ’na, o re ha ke tsotelle batho ba bang. Seo se ile sa nkutloisa bohloko haholo! Ke ne ke sa utloisise hore na ke hobane’ng ha a ka bua joalo.”
—Ashley.
Seo e leng ’nete: Ho sa tsotellehe hore na motho ea buang ka uena ke motsoalle ea haufi kapa che, ho utloisa bohloko ho tseba hore ba bang ba u bua hampe.
Ho utloisang bohloko ke hore hase kamehla u ka thibelang lesebo
Ho na le mabaka a ’maloa a ka ’nang a etsa hore batho ba bue ka ba bang, a akarelletsa:
Ho tsotella batho. Batho ba rata ho etsa lintho hammoho. Kahoo ka tlhaho rea buisana (re be re bue ka ba bang). Ha e le hantle, Bibele e re khothalletsa hore re bontše ho ‘thahasella’ ba bang.
“Hoa thahasellisa ho bua ka batho!”
—Bianca.
“Ho bua ’nete, ke rata ho tseba lintho tse etsahalang bophelong ba batho ba bang le ho bua ka tsona. Ha ke tsebe hore na seo se etsoa ke’ng
—empa kea ho thabela.” —Katie.
Ho boreha. Mehleng ea Bibele, ho ne ho e-na le batho ba neng “ba sa etse letho, haese ho bolela kapa ho utloa ho hong ho hocha.” (Liketso 17:21 Bibele—Phetolelo e Ncha) Hoa tšoana le kajeno!
“Ka linako tse ling, ha ho se letho le etsahalang, batho ba iqapela taba e le hore ba be le seo ba ka buang ka sona.”
—Joanna.
Ho ikhalala. Ka ho utloahalang, Bibele e lemosa batho hore ba se ke ba ipapisa le ba bang. (Bagalata 6:4) Ka masoabi, batho ba bang ba ikhalalang ba bua ba bang hampe ho pata bothata ba bona.
“Batho ba buang ba bang hampe, ba senola ho hong ka bona. Hangata ba bontša hore tlaase botebong ba pelo ba honohela motho eo ba mo sebang. Ba bua ba bang hampe hobane ba batla ho etsa eka ba molemo ho ba feta.”
—Phil.
Seo e leng ’nete: Joang kapa joang, batho ba tla bua ka ba bang
Ho thabisang ke hore u ka etsa hore lesebo le se ke la u laola
U ke ke ua khona ho thibela batho ho bua ka uena, empa u ka khetha seo u tla se etsa ka taba eo. Haeba u utloa hore ho na le taba e ntseng e buuoa ka uena, ho na le bonyane lintho tse peli tseo u ka li etsang.
NTHO EA 1: Hlokomoloha taba. Hangata ho molemo hore u hlokomolohe taba eo
“Ho ile ha tlala taba ea hore ke ratana le moshemane e mong eo ke sa mo tsebeng le ho mo tseba! Taba eo e ne e makatsa hoo ke ileng ka e tšeha feela.”
—Elise.
“Tsela e molemo ka ho fetisisa ea ho loantša lesebo ke ho iketsetsa botumo bo botle. Esita le haeba motho a ka u bua hampe, batho ba bangata ha ba na ho lumela taba eo, haeba u e-na le botumo bo botle. ’Nete e ea senoleha.”
—Allison.
Tlhahiso: Ngola (1) taba e builoeng ka uena le (2) hore na e etsa hore u ikutloe joang. Ha u se u ‘buetse taba eo ka pelong’ ho ka ’na ha e-ba bonolo hore u lebale ka eona.
NTHO EA 2: Bua le motho ea qalileng taba. Maemong a mang, u ka ’na ua utloa hore motho ea itseng o buile taba e tebileng ka uena, hoo u utloang hore u batla ho bua le eena.
“Haeba u ea ho batho ba buileng ka uena, ba ka ’na ba ithuta hore lintho tseo ba li buang ka motho e mong li qetella li fihlile tsebeng tsa hae. Ho feta moo, le ka buisana ka taba eo ’me mohlomong la rarolla bothata.”
—Elise.
Pele u ea ho motho ea buileng ka uena, nahana ka melao-motheo e latelang ea Bibele, ’me u ipotse lipotso tse ka tlaase mona.
“Ha mang kapa mang a araba taba pele a e utloa, hoo ke booatla ho eena.” (Liproverbia 18:13) ‘Na ke tseba lintlha tsohle tse amehang? Na ebe mohlomong motho ea mpoleletseng taba eo ha a utloisisa hantle seo a se utloileng?’
‘U potlakele ho utloa, u liehe ho bua, u liehe ho halefa.’ (Jakobo 1:19) ‘Na ee ke nako e loketseng ea hore ke buisane le motho ea buileng ka ’na? Na ke kholisehile hore ha ke bua le eena ha ke na ho nkoa ke pelo? Kapa na ho ka ba molemo hore ke eme ho se hokae e le hore ke theole maikutlo?’
“Lintho tsohle tseo le batlang hore batho ba le etse tsona, le lōna ka ho tšoanang le ba etse tsona.” (Matheu 7:12) ‘Haeba e ne e le uena ea buileng ka motho eo, u ne u ka rata hore a bue joang le uena? U ne u ka rata hore a bue le uena hokae? E le hore motho eo a u finyelle pelo, u ne u ka rata hore a re’ng ’me a etse’ng?’
Tlhahiso: Pele u ea ho motho ea buileng ka uena, ngola seo u batlang ho se bua. Ebe ka mor’a beke kapa tse peli, u bala seo u se ngotseng ’me u bone haeba ho na le moo u batlang ho fetola teng. Hape u ka buisana le motsoali oa hao kapa motsoalle ea hōlileng tsebong, ’me ua mo kōpa hore a u eletse.
Seo e leng ’nete: Joaloka lintho tse ling tse ngata tse etsahalang bophelong, ka linako tse ling u ke ke ua khona ho thibela batho ho bua ka uena. Empa seo ha sea lokela ho u laola!

robotstxt: allowed

filter: keep


text:
MOLULA-QHOOA AUGUST 2014
Na Molimo o Ameha ka Uena?
Molimo o bontša joang hore oa u tsotella?
Na Molimo oa U Tsotella?
Na Molimo o hlile oa u rata?
Molimo oa U Hlokomela
Ke hobane’ng ha ho thoe ke “Molimo oa pono”?
Molimo oa U Utloisisa
Ha Molimo a lekola pelo ea hao ha a bone mefokolo ea hao feela.
Molimo oa U Tšelisa
Ho thoe’ng haeba ho bonahala eka mathata a hao a manyenyane ha a bapisoa le a boima a batho ba libilione lefatšeng?
Molimo o Batla Hore U Be Haufi le Eena
Ho thoe’ng haeba u lumela ho Molimo empa u ikutloa u le hōle le eena?
Ke ne ke Loantša ho Hloka Toka le Tšollo ea Mali
Antoine Touma e ne e le mohale oa Kung Fu, empa lengolo la 1 Timothea 4:8 le ile la mo fetola.
“Ka Kōpo, Mamelang Toro Ena”
Khōliso e boima ea lelapa labo Josefa e fana ka thuto ea bohlokoa ho malapa a lenyalo la bobeli.
Molimo o Bōpiloe ke Mang?
Na ho lumela hore haesale Molimo a le teng ke ntho e utloahalang?
Lipotso Tsa Bibele Lia Arajoa
Na ho ka etsahala hore ebe Molimo oa ’nete ha a amohele malumeli a mang?
Lintho Tse Ling Tse Fumanehang Inthaneteng
Na Molimo ke Matla a sa Tsotelleng Batho?
Bibele e re Molimo o bōpile lintho tsohle, empa na oa re tsotella?


text:
Thuto 7
’Muso oa Molimo ke Eng?
1. ’Muso oa Molimo ke Eng?
’Muso oa Molimo ke puso e busang e le leholimong. O tla nka sebaka sa mebuso e meng eohle ’me o tla etsa hore thato ea Molimo e etsahalale leholimong le lefatšeng. Ke litaba tse molemo hore ebe Molimo o tla sebelisa ’Muso oa hae ka tsela ena. Haufinyane, ’Muso oo o tla khotsofatsa takatso ea batho ea puso e molemo. O tla kopanya bohle ba phelang lefatšeng.
’Muso o tlameha ho ba le morena. Kahoo, Jehova o khethile Mora oa hae, Jesu Kreste hore e be Morena oa ’Muso oa Hae.
2. Ke hobane’ng ha Jesu e le Morena ea tšoanelehang?
Mora oa Molimo ke ’Musi ea tšoanelehang hobane o mosa ebile o emela se nepahetseng ka tieo. (Johanne 1:14) Hape o na le matla a lekaneng hore a thuse batho hobane o tla busa lefatše a le leholimong. Ka mor’a hore a tsosoe, o ile a nyolohela leholimong eaba o lula a letile ka letsohong le letona la Jehova. (Baheberu 10:12, 13) Qetellong, Molimo o ile a mo fa matla a hore a qale ho busa.
3. Ke bo-mang ba tla busa le Jesu?
Sehlopha se bitsoang “bahalaleli” se tla busa le Jesu leholimong. (Daniele 7:27) Bahalaleli ba pele ba ileng ba khethoa, ke baapostola ba tšepahalang ba Jesu. Ho fihlela joale Jehova o ntse a khetha banna le basali ba tšepahalang hore e be bahalaleli. Ba tsosoa ka ’mele oa moea joaloka Jesu.
Ke batho ba bakae ba eang leholimong? Jesu o itse ke “mohlatsoana.” (Luka 12:32) Qetellong ba tla ba 144 000. Ba tla busa lefatše le Jesu.
4. Ho ile ha etsahala’ng ha Jesu a qala ho busa?
’Muso oa Molimo o qalile ho busa ka 1914. * Ntho ea pele eo Jesu a ileng a e etsa ha e-ba Morena, e bile ho lihela Satane le bademona ba hae lefatšeng. Satane o ile a halefa ’me a qala ho baka likhathatso lefatšeng lohle. (Tšenolo 12:7-10, 12) Ho tloha nakong eo, bomalimabe ba batho bo ile ba eketseha haholo. Lintoa, litlala, mafu a seoa le litšisinyeho tsa lefatše kaofela ke karolo ea “pontšo” ea hore haufinyane ’Muso o tla laola lefatše.
5. ’Muso oa Molimo o finyella eng?
Ka mosebetsi oa boboleli o etsoang lefatšeng lohle, ’Muso oa Molimo o kopanya batho ba bangata haholo ba lichaba tsohle. Batho ba bonolo ba limilione ba khetha ho busoa ke Jesu. ’Muso oa Molimo o tla ba sireletsa ha o timetsa puso e khopo e busang lefatšeng hona joale. Kahoo, bohle ba batlang ho rua molemo ’Musong oa Molimo ba lokela ho ithuta ho mamela Jesu.
Ka lilemo tse 1 000 feela, ’Muso ona o tla finyella seo Molimo a neng a se reretse batho tšimolohong. Lefatše lohle e tla ba paradeise. Qetellong, Jesu o tla busetsa ’Muso ho Ntate oa hae. (1 Bakorinthe 15:24-26) Na ho na le motho eo u mo tsebang eo u ka ratang ho mo bolella ka ’Muso oa Molimo?
^ ser. 12 E le hore u fumane boitsebiso bo eketsehileng mabapi le hore na boprofeta ba Bibele bo hlalosa 1914 joang, sheba leqephe la 215-218 bukeng ea Ha e le Hantle ke Eng Seo Bibele e se Rutang?


text:
TSOHA! JANUARY 2014
Websaete e Ikhethang
Na u ka rata ho utloisisa Bibele haholoanyane kapa ho ntlafatsa bophelo ba lelapa la hao? Na u mocha ea batlang keletso? Websaete ea rōna e molaong e na le likarabo bakeng sa motho e mong le e mong.
Websaete e Ikhethang
Tloaela ho kena websaeteng ea rōna ’me u bone kamoo uena le lelapa la hao le ka ruang molemo kateng bohlaleng bo ke keng ba lekanngoa bo tsoang ka Bibeleng.
Tsa Mona le Mane
Lihlooho li akarelletsa: litokelo tsa bana linaheng tsa Afrika tse ka tlaase ho lehoatata la Sahara, ho tšaba bo-’mampoli ba inthaneteng Italy le ho eketseha ba bacha ba hanang ho nyolloa mosebetsing Japane.
Setsebi sa Lintho Tse Phelang Tse Nyenyane Haholo se Hlalosa Tumelo ea Sona
Tsela e rarahaneng eo lik’hemik’hale li sebetsang ka eona ka har’a sele, e ile ea etsa hore Feng-Ling Yang, e leng setsebi sa saense sa Taiwan, a fetole maikutlo ka thuto ea ho iphetola ha lintho. Hobane’ng?
Kamoo U ka Hanelang Khatello ea Lithaka
Khatello ea lithaka e ka etsa hore batho ba lokileng ba etse lintho tse mpe. U lokela ho tseba’ng ka eona hona u ka sebetsana le eona joang?
Pōpo
Bibele e hlalosa “matsatsi” a tšeletseng ao ka ’ona Molimo a ileng a bōpa lintho tse phelang. Na aa e ne e le matsatsi a lihora tse 24?
Ho Etela Italy
Italy e tsejoa ka histori ea eona ea bohlokoa, libaka tsa eona tse sa tšoaneng le batho ba eona ba ratang batho. Ithute ho eketsehileng ka naha ena le ka mosebetsi oo Lipaki Tsa Jehova li o etsang.
Tepo ea Sekho e Hlollang!
Sekho sa ka tlung se etsa tepo e khomarelang le e tlohang habonolo ha ho hlokahala. Ithute hore na e etsa sena joang hona hobane’ng.


text: 33 Ka mor’a nako Jakobo a phahamisa mahlo a talima, ’me bonang! Esau o ne a tla le banna ba makholo a mane.+ Ka lebaka leo a arola bana pakeng tsa Lea le Ragele le makhabunyane a mabeli,+2 eaba o beha makhabunyane le bana ba ’ona ka pele-pele+ ’me Lea le bana ba hae ba ba latela+ ’me Ragele le Josefa ba le ka mor’a bona.+3 A fetela ka pele ho bona ’me a inama ka makhetlo a supileng ho fihlela a fihla haufi le mor’abo.+4 Esau a matha ho mo khahlanyetsa,+ ’me a qala ho mo kopa+ le ho itihela molaleng oa hae le ho mo aka, eaba ba itšela ka meokho.5 Joale a phahamisa mahlo a bona basali le bana ’me a re: “Ke bo-mang bana ba nang le uena?” eaba o re: “Ke bana bao Molimo a hauhetseng mohlanka oa hao ka bona.”+6 Makhabunyane a atamela, ’ona le bana ba ’ona, ba inama;7 le Lea a atamela, le bana ba hae, ba inama, ’me ka mor’a moo Josefa a atamela, le Ragele, ba inama.+8 Joale a re: “U bolela eng ka sehlopha sena sohle sa batsamai seo ke kopaneng le sona?”+ Eaba o re: “Ke hore ke tle ke fumane kamohelo mahlong a moren ’a ka.”+9 Joale Esau a re: “Ke na le tse ngata haholo, mor’eso.+ Tsa hao e ’ne e be tsa hao.”10 Leha ho le joalo, Jakobo a re: “Che, ka kōpo. Joale, haeba ke fumane kamohelo mahlong a hao,+ joale u nke mpho letsohong la ka, hobane tumellanong le morero oa eona ke bone sefahleho sa hao joalokaha eka ke bone sefahleho sa Molimo ka hore u nkamohetse ka nyakallo.+11 Ka kōpo, nka mpho e fetisetsang tlhohonolofatso ea ka e tlisitsoeng ho uena,+ hobane Molimo o nkhauhetse le hobane ke na le ntho e ’ngoe le e ’ngoe.”+ Eaba o tsoela pele ho mo phehella, hoo a ileng a e nka.+12 Hamorao a re: “A re tlohe re tsamaee, ’me ke tsamaee ka pele ho uena.”13 Empa a re ho eena: “Moren ’a ka o hlokometse hore bana ha baa tiea le linku le likhomo tse anyesang li taolong ea ka,+ ’me haeba ba ka li potlakisa haholo ka letsatsi le le leng, joale ka sebele mohlape oohle o tla shoa.+14 Ka kōpo, moren ’a ka a ke a fetele ka pele ho mohlanka oa hae, ’me e se eka nka tsoela pele leetong ka nako e ntoketseng ho ea ka lebelo la liphoofolo tse ruiloeng+ tse ka pel’a ka le ho ea ka lebelo la bana+ ho fihlela ke fihla ho moren ’a ka Seire.”+15 Joale Esau a re: “Ka kōpo, e-re ke behe ba bang ba batho bao ke nang le bona taolong ea hao.” Eaba o re: “Hobane’ng? A nke ke fumane kamohelo mahlong a moren’a ka.”+16 Kahoo letsatsing leo Esau a khutla tseleng ea hae a ea Seire.17 Jakobo a ea Sukothe,+ a ikahela ntlo ’me a etsetsa mohlape oa hae maphephe.+ Ke ka lebaka leo a rehileng sebaka seo lebitso la Sukothe.18 Ka mor’a nako Jakobo a fihla a sireletsehile ’me a phetse hantle motseng oa Shikeme,+ o naheng ea Kanana,+ ha a tsoa Padane-arame;+ eaba o hloma liahelo ka pel’a motse.19 Joale a fumana tšimo moo a ileng a hloma tente ea hae teng matsohong a bara ba Hamore ntat’a Shikeme, ka likotoana tse lekholo tsa chelete.+20 Ka mor’a moo a hloma aletare moo ’me a e bitsa Molimo, Molimo oa Iseraele.+


text:
Nka Etsa’ng Hore ke Utloane le Tichere ea Ka?
Ak’u nahane!
Nahana ka se ileng sa etsahalla Rachel. Rachel o ne a lula a fumana limaraka tse holimo sekolong. Joale ha a fihla sehlopheng sa 7, lintho tsa fetoha. Rachel o re: “
Tichere ea ka e ne e leka ka hohle hore e mpheilise.” Bothata e ne e le eng? Tichere eo e ile ea bolella Rachel le ’mè oa hae hore ha e rate bolumeli ba bona.
Ho ile ha etsahala’ng? Rachel o re: “
Nako le nako ha ho ne ho totobetse hore tichere eo e susumelitsoe ke leeme ha e ntšoaea, ’Mè o ne a tsamaea le ’na ha a il’o buisana le eona ka taba eo. Qetellong, e ile ea khaotsa ho ntšulafalletsa bophelo.”
Haeba u tobana le bothata bo tšoanang, itete sefuba ho buisana le batsoali ba hao ka bona. Ha ho pelaelo hore ba tla rata ho buisana le tichere eo kapa mohlomong le batsamaisi ba sekolo e le hore ho fihleloe tharollo.
Ke ’nete hore hase mathata ’ohle a tla rarolleha habonolo. Ka linako tse ling, u lokela ho a mamella. Tanya o re: “
Tichere e ’ngoe ea rōna e ne e sa rate liithuti. E ne e atisa ho re rohaka, e re re litseketseke. Qalong, seo se ne se etsa hore ke lle, empa ke ile ka ithuta ho se nkele litlhapa tseo hloohong. Ke ne ke tsepamisa maikutlo mosebetsing oa ka ’me ke ikitlaetsa ha ke le ka tlelaseng ea eona. Ka lebaka leo, e ne e sa ntšoenye haholo, ’me ka ba se seng sa liithuti tse ’maloa tse neng li fumana limaraka tse holimo. Ka mor’a lilemo tse peli, tichere eo e ile ea lelekoa.”
Ntlha ea bohlokoa: Ithute ho sebetsana le tichere e sa khotsofaleng ’me u tla fumana tsebo ea bohlokoa bophelong—e tla u tsoela molemo ha u se u lokela ho sebetsana le mookameli ea sa khotsofaleng. (1 Petrose 2:18) U tla boela u ithute ho ananela matichere a molemo ao u bang le ’ona.


text:
Moea o Halalelang Ke’ng?
Bibele e araba ka hore
Moea o halalelang ke matla a Molimo a sebetsang. (Mikea 3:8; Luka 1:
Ka Bibeleng, lentsoe “moea” le fetoletsoe ho tsoa lentsoeng la Seheberu e leng ru′ach le lentsoeng la Segerike e leng pneu′ma. Hangata mantsoe ao a bolela matla a Molimo a sebetsang kapa moea o halalelang. (Genese 1:2) Leha ho le joalo, Bibele e boetse e sebelisa mantsoe ana ka kutloisiso e ’ngoe:
Phefumoloho.
—Habakuke 2:19; Tšenolo 13:15.
Moea.
—Genese 8:1; Johanne 3:8.
Matla a ho libōpuoa tse phelang.
—Job 34:14, 15.
Motho kapa boikutlo ba motho.
—Numere 14:24.
Batho ba moea, ho akaretsa Molimo le mangeloi.
—1 Marena 22:21; Johanne 4:24.
Tsena kaofela li bolela ntho e sa bonahaleng ho batho empa mosebetsi oa eona oa bonahala. Ka ho tšoanang moea oa Molimo, “joaloka moea, ha o bonahale o bile o le matla.”—An Expository Dictionary of New Testament Words, by W. E. Vine.
Bibele e boetse e bolela hore moea o halalelang oa Molimo ke “matsoho” kapa “menoana.” (Pesaleme ea 8:3; 19:1; Luka 11:20; bapisa Matheu 12:28.) Joalokaha setsebi sa mosebetsi se sebelisa matsoho le menoana, Molimo o sebelisitse moea oa hae ho etsa lintho tse latelang:
Bokahohleng.
—Pesaleme ea 33:6; Esaia 66:1, 2.
Bibele.—2 Petrose 1:20, 21.
Mehlolo e neng e etsoa ke bahlanka ba hae ba mehleng ea khale le ho paka ha bona ka cheseho.—Luka 4:18; Liketso 1:8; 1 Bakorinthe 12:4-11.
Litšobotsi tse ntle tseo batho ba mo mamelang ba li bontšang.—Bagalata 5:22, 23.
Moea o halalelang hase motho
Ha Bibele e bua ka moea oa Molimo e le “matsoho,” “menoana,” kapa “phefumoloho,” seo se bontša hore moea o halalelang hase motho. (Exoda 15:8, 10) Setsebi sa mosebetsi se ke ke sa khona ho sebetsa se sa sebelise kelello le ’mele oa sona; ka ho tšoanang, moea o halalelang o sebetsa feela kamoo Molimo a o laelang kateng. (Luka 11:13) Bibele e boetse e bapisa moea oa Molimo le metsi hape e o amahanya le lintho tse kang tumelo le tsebo. Lipapiso tsena kaofela ha tsona li bontša hore moea o halalelang hase motho.—Esaia 44:3; Liketso 6:5; 2 Bakorinthe 6:6.
Bibele e re bolella lebitso la Jehova Molimo le Mora oa hae, Jesu Kreste empa ha ho moo e re bolellang lebitso la moea o halalelang. (Esaia 42:8; Luka 1:31) Ha Setefane, ea ileng a shoela tumelo a fumana pono ea leholimo, o ile a bona batho ba babeli feela eseng ba bararo. Bibele e re: “Eena, a tletse moea o halalelang, a talima leholimong ’me a re heli! eaba o bona khanya ea Molimo le ea Jesu a eme ka letsohong le letona la Molimo.” (Liketso 7:55) Moea o halalelang ke oona o neng o etsa hore Setefane a bone pono eo.
Mashano ka moea o halalelang
Leshano: “Moea o halalelang,” ke motho ’me ke karolo ea Boraro-bo-bong, joalokaha ho boletsoe ho 1 Johanne 5:7, 8, Bibeleng ea King James.
’Nete: Bibele ea King James ho 1 Johanne 5:7, 8, e re “leholimong, Ntate, Lentsoe, le Moea o halalelang: bana ba bararo ke motho a le mong. Hape ho na le ba bararo ba pakang lefatšeng.” Leha ho le joalo, lipatlisiso li bontšitse hore moapostola Johanne ha aa ka a bua mantsoe ao, kahoo hase karolo ea Bibele. Moprofesa Bruce M.Metzger o re: “Ka sebele mantsoe ana ke leshano, ebile ha a eo Testamenteng e Ncha.”—A Textual Commentary on the Greek New Testament.
Leshano: Bibele e bua ka moea o halalelang e le motho ’me seo se paka hore ke motho.
’Nete: Ka linako tse ling Mangolo a bua ka moea o halalelang e le motho, empa seo hase pake hore moea o halalelang ke motho. Bibele e bua ka bohlale, lefu le sebe joalokaha eka ke motho. (Liproverbia 1:20; Baroma 5:17, 21) Ka mohlala, Bibele e re bohlale bo na le “mesebetsi” le “bana” ’me e bolela hore sebe sea khelosa, sea bolaea ’me se meharo.—Matheu 11:19; Luka 7:35; Baroma 7:8, 11.
Ka ho tšoanang, ha moapostola Johanne a qotsa Jesu, o ile a bua ka moea o halalelang joalokaha eka ke motho, a o bitsa “mothusi” ea fanang ka bopaki, ea tataisang, ea buang, ea utloang, ea phatlalatsang, ea tlotlisang le ea amohelang. (Johanne 16:7-15) Leha ho le joalo, o buile joalo a sebelisa lentsoe la Segerike le bolelang “mothusi,” (pa·ra′kle·tos) e leng lereho le ka botoneng ’me ho latela melao ea puo ea Segerike le hloka seemeli se ka botoneng. Ha John a ne a bua ka moea o halelang a sebelisa lereho la pneu′ma, o ile a sebelisa seemeli se sa oeleng ka botoneng kapa ka botšehaling, e leng “e.”—Johanne 14:16, 17.
Leshano: Ho kolobetsoa ka lebitso la moea o halalelang ho bontša hore ke motho.
’Nete: Ka linako tse ling Bibele e sebelisa “lebitso” e le ho bontša bolaoli kapa matla. (Deuteronoma 18:5, 19-22; Esthere 8:10) Lentsoe lena le sebelisoa ka tsela e tšoanang ka Sesotho ha ho thoe “lebitsong la molao,” ’me seo hase bolele hore molao ke motho. Motho ea kolobetsoang “ka lebitso la” moea o halalelang o hlokomela hore moea o matla ’me o ka mo susumetsa ho etsa thato ea Molimo.—Matheu 28:19.
Leshano: Baapostola ba Jesu le barutuoa ba bang ba ne ba lumela hore moea o halalelang ke motho.
’Nete: Bibele le histori ha li rute seo. The Encyclopædia Britannica e re: “Taba ea hore Moea o Halalelang ke motho . . . e hlahile lekhotleng la Constantinople ka ad 381.” Sena se etsahetse lilemo tse 250 ka mor’a lefu la moapostola oa ho qetela.


text:
Na Molimo ke Boraro-bo-bong?
Karabo ea Bibele
Lihlopha tse ngata tsa Bakreste li ruta hore Molimo ke Boraro-bo-bong.
Leha ho le joalo, hlokomela seo Encyclopædia Britannica e se bolelang: “Ha ho lentsoe Boraro-bo-bong kapa tlhaloso e qaqileng ea thuto ena Testamenteng e Ncha . . . Thuto ena e ’nile ea hōla ho theosa le lilemo tse fetang mashome a ’maloa ’me ho phehisanoa khang ka eona.”
Ha e le hantle, Molimo oa Bibele ha ho moo a hlalosoang e le Boraro-bo-bong. Hlokomela litemana tsena tsa Bibele:
“Jehova Molimo oa rōna ke Jehova a le mong.”—Deuteronoma 6:4.
“Uena, eo lebitso la hao e leng Jehova, uena u le mong u Ea Phahameng ka ho Fetisisa holim’a lefatše lohle.”—Pesaleme ea 83:18.
“Sena se bolela bophelo bo sa feleng, ho tsoela pele ba rua tsebo ka uena, Molimo a le mong feela oa ’nete, le ka eo u mo romileng, Jesu Kreste.”—Johanne 17:3.
“Molimo o mong feela.”—Bagalata 3:20.
Ke hobane’ng ha lihlopha tse ngata tsa Bakreste li re Molimo ke Boraro-bo-bong?


text:
Bibele e Re’ng ka Lenyalo la Batho ba Merabe e sa Tšoaneng?
Karabo ea Bibele
Molimo o amohela lenyalo la monna le mosali ba merabe e sa tšoaneng hobane merabe eohle e ea tšoana mahlong a hae. Bibele e re: “Molimo o tšoara batho bohle ka tsela e tšoanang . . . , ho sa tsotellehe hore na ke ba morabe ofe.”—Liketso 10:34, 35, Good News Translation.
Nahana ka melao-motheo e meng ea Bibele e buang ka ho lekana ha merabe le lenyalo.
Merabe eohle e tsoa ho motho a le mong
Batho bohle ba tsoa ho monna oa pele Adama le mosali oa hae Eva eo Bibele e reng ke “’mè oa e mong le e mong ea phelang.” (Genese 3:20) Ka lebaka lena, Bibele e re ka Molimo: “O entse ho tsoa mothong a le mong sechaba se seng le se seng sa batho.” (Liketso 17:26) Ho sa tsotellehe hore na ke ba morabe ofe, batho bohle ke litho tsa lelapa le le leng. Empa ho thoe’ng haeba khethollo ea morabe kapa ho khethollana ka maemo ho atile sebakeng seo u lulang ho sona?
Batho ba bohlale ba ‘rerisana hammoho’
Leha Molimo a amohela lenyalo la batho ba merabe e sa tšoaneng, hase batho bohle ba nang le maikutlo a tšoanang le a hae. (Esaia 55:8, 9) Haeba u nahana ho kena lenyalong le motho oa morabe o mong, uena le motho eo e tla ba molekane oa hao le lokela ho buisana ka lintlha tse latelang:
Le tla tobana joang le khatello e tsoang sechabeng le ho litho tsa lelapa?
Le tla thusa bana ba lōna joang hore ba tobane le ho songoa?
Ha le ‘rerisana hammoho’ seo se tla etsa hore lenyalo la lōna le atlehe.—Liproverbia 13:10; 21:5.


text:
Nka Etsa’ng Haeba ke Lemaletse ho Sheba Litšoantšo Tsa Maponapona?
Seo u ka se etsang
Utloisisa seo litšoantšo tsa maponapona li hlileng li leng sona. Ha e le hantle litšoantšo tsena ke tsela ea ho leka ho silafatsa seo Jehova a se entseng se hlompheha. Ho utloisisa sena ho tla u thusa hore u ‘hloee se sebe.’—Pesaleme ea 97:10.
Nahana ka liphello. Litšoantšo tsa maponapona li theola batho ba hlahang ho tsona seriti. Li boetse li tlotlolla motho ea li shebang. Ke kahoo Bibele e reng: “
Ea masene ke ea boneng tlokotsi ’me a ipata.”—Liproverbia 22:3.
Etsa boitlamo. Jobo ea tšepahalang o ile a re: “
Ke entse qeto e tiileng ea hore nke ke ka talima ngoanana ka ho mo lakatsa.” (Jobo 31:1, Today’s English Version) Ka tlaase mona ke tse ling tsa ‘liqeto tse tiileng’ tseo u ka iketsetsang tsona:
Ha ke na ho sebelisa Inthanete ha ke le mong ka tlung.
Ke tla koala hang-hang litšoantšo tse itlhahelang thoboloko kapa websaete e bontšang litšoantšo tse litšila.
Ke tla bua le motsoalle ea hōlileng tsebong haeba ka phoso nka khutlela mokhoeng oo o mobe.
Rapella taba ena. Mopesaleme o ile a rapela Jehova Molimo ka tieo a re: “
Phemisa mahlo a ka hore a se ke a bona se se nang thuso.” (Pesaleme 119:37) Molimo o batla hore u atlehe, ’me haeba u morapela a ka u fa matla a ho etsa se nepahetseng!—Bafilipi 4:13.
Bua le motho e mong. Hangata tsela ea bohlokoa eo u ka itokollang ka eona mokhoeng ona ke hore u be le motho eo u ka mo phetlelang sefuba.—Liproverbia 17:17.
Hopola: Nako le nako ha u qoba ho sheba litšoantšo tsa maponapona, u finyeletse katleho e khōlō. Bolella Jehova Molimo ka katleho eo ’me u mo lebohe hore ebe o u file matla. Ha u qoba ho sheba litšoantšo tsa maponapona, u thabisa pelo ea hae!—Liproverbia 27:11.


text:
The Tower of Babel (Genesis 11: 1-9)
seSotho (Southern Sotho)
- Joale lefatše lohle la tsoela pele le e-na le puo e le ’ngoe le pokello e le ’ngoe ea mantsoe.
- Eitse ha ba le leetong le eang nǵ’a bochabela ba qetella ba fumane thota naheng ea Shinare, ’me ba lula teng.
- Eaba ba qala ho buisana, ba re: “Tloong! A re etseng litene ’me re li bese ka ho li chesa.” Kahoo setene ea e-ba lejoe la bona, empa sekontiri se thata ea e-ba seretse sa bona.
- Joale ba re: “Tloong! A re ikaheleng motse le tora eo tlhōrō ea eona e leng maholimong, ’me re iketsetseng lebitso le tummeng, esere ra hasanngoa lefatšeng lohle.”
- Jehova a theoha ho ea bona motse le tora eo bara ba batho ba e hahileng.
- Ka mor’a moo Jehova a re: “Bonang! Ke sechaba se le seng ebile bohle ba na le puo e le ’ngoe, ’me sena ke seo ba qalang ho se etsa. Joale ha ho letho leo ba ka hopolang ho le etsa leo ba ke keng ba le fihlela.
- Tloong joale! A re theoheng ’me re ferekanye puo ea bona e le hore e mong a se ke a utloa puo ea e mong.”
- Tumellanong le hoo Jehova a ba hasanya lefatšeng lohle ho tloha moo, ’me butle-butle ba tlohela ho haha motse.
- Ke ka lebaka leo o rehiloeng lebitso la Babele, kahobane Jehova o ile a ferekanya puo ea lefatše lohle moo, ’me Jehova a ba hasanya lefatšeng lohle ho tloha moo.
Information about Southern Sotho / Sesotho |
Sesotho phrases |
Tower of Babel in Sesotho
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kinyarwanda,
Kirundi,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Ndebele,
Ndonga,
Northern Sotho,
Sango,
Sena,
Shona,
Southern Sotho,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Zulu
Other Tower of Babel translations
By language |
By language family


text:
Tlaleho ea Seboka sa Selemo le Selemo
“Buka ea Molimo ke Letlotlo”
Bekeng ea la 5 le la 6 October, 2013, batho ba 1 413 676 ba linaheng tse 31, ba ne ba le teng sebokeng sa selemo le selemo sa bo129 sa Watch Tower Bible and Tract Society of Pennsylvania, se neng se tšoaretsoe Holong ea Kopano ea Lipaki Tsa Jehova e Jersey City, New Jersey, U.S.A, ha ba bang ba ne ba hoketsoe ka Inthanete.
Guy Pierce, e leng setho sa Sehlopha se Busang sa Lipaki Tsa Jehova, e ne e le molula-setulo sebokeng seo. O ile a tsosa thahasello ea bamameli ka ho ba kholisa hore seboka seo se ne se tl’o araba lipotso tsa bohlokoa tsa Bibele, se khantše leseli la ’nete le ho fana ka ‘lijo tsa moea ka nako e tšoanetseng.’
“Libibele Tse Tlotlang Jehova.”
Mark Sanderson, e leng setho sa Sehlopha se Busang o ile a fana ka puo e mabapi le sebaka se secha se ntlo-khōlō ea lefatše ea Lipaki e Brooklyn, New York, U.S.A., se nang le sehlooho se reng, “Bibele le Lebitso la Molimo.” Sebaka sena se hatisa hore lebitso la Molimo le tla lula le le teng hohle ka Mangolong a Seheberu le ka Mangolong a Segerike a Bakreste, ’me ho boetse ho na le Libibele tse ling tse ngata tsa khale, tse kopantsoeng ka matsoho le maqephe a Bibele a Mehleng e Bohareng.
Lintho tsa bohlokoa tse teng moo li akarelletsa maqephe a phetolelo ea Bibele ea lekholong la bo16 la lilemo ea William Tyndale, eo e leng mofetoleli oa pele oa ho fetolela lebitso la Molimo ka Senyesemane le leqephe la phetolelo ea Bibele ka Sepanishe ea 1602 e tsebahalang e le Reina-Valera Bible, eo hangata e fetolelang lebitso la Molimo e le “Iehova.” Ho boetse ho bontšitsoe phetolelo ea Senyesemane e bitsoang Great Bible (e hatisitsoeng ka 1549), le kopi ea Bibele ea lipuo tse 12 ea Elias Hutter (Phetolelo ea 1599, e boetseng e bitsoang Nuremberg Polyglot) le Bibele ea Geneva (e hatisitsoeng ka 1603), tseo kaofela ha tsona li nang le lebitso la Molimo.
Mor’abo rōna Sanderson o ile a kōpa bohle hore ba etele Bethele ba il’o bona sebaka seo, o ile a re: “Ruri e se eka . . . e ka thusa batho bohle ba lipelo li tšepahalang ba lilemo tsohle, ba rutehileng le ba sa rutehang, hore ba rate lintho tse peli tseo kaofela ha rōna re li ratang
Temana ea selemo ea 2014.
Ka mor’a hore Gerrit Lösch, e leng setho sa Sehlopha se Busang a etse Kakaretso ea Molula-Qhooa oa bekeng eo, Mor’abo rōna Pierce o ile a phatlalatsa temana ea selemo ea 2014, e reng: “’Muso oa hao o ke o tle.” (Matheu 6:
“Mpho e Babatsehang e Tsoang ho Molimo.”
Ka mor’a moo, bamameli ba ile ba thabela ho shebella video e mabapi le histori ea Phetolelo ea Lefatše le Lecha, e leng Bibele e hatisitsoeng ke Lipaki Tsa Jehova, eo batho ba bang ba e nkang e le e ’ngoe ea liphetolelo tse ipabolang ka ho fetisisa tse kileng tsa etsoa. Ha Nathan Knorr a ne a lokolla moqolo oa pele oa phetolelo ena ka 1950, Kopanong ea Machaba ea Keketseho ea Puso ea Molimo, o ile a fa bamameli keletso e ntseng e sebetsa le kajeno, o ile a re: Balang phetolelo ena kaofela. Ithuteng eona. Thusang batho ba bang hore ba ithute eona, kaha seo se tla ba thusa hore le bona ba rapele Jehova.
“Ho Hopola Lintho Tsa Khale Tse Thabisang.”
Samuel Herd, e leng setho sa Sehlopha se Busang o ile a fana ka puo e neng e akarelletsa lipuisano tse rekotiloeng esale pele le litho tse ’nè tsa lelapa la Bethele ea United States, tse neng li le teng ha ho ne ho lokolloa meqolo e tšeletseng ea Phetolelo ea Lefatše le Lecha pakeng tsa selemo sa 1950 le 1960.
Eunice Timm o hopola ha a ne a qala ho sebelisa Phetolelo ea Lefatše le Lecha libokeng tsa Bokreste. O ne a ananela likarolo tsa ho etsa lipatlisiso, tse kang litšupiso tse bohareng ba leqephe. O ile a re kaha ho ne ho se bonolo hore a nke libuka tseo kaofela ha a ea libokeng, o ne a nka tseo a li hlokang feela, hammoho le Bibele ea King James Version e fellang ka pokothong, e le hore a e sebelise ha ho ka etsahala hore ho baloe litemana tseo a sa li lebellang.
Phetolelo ena e ncha e boetse e ama likarolo tse ling tsa borapeli ba rōna. Ka mohlala, Fred Rusk o ile a re pele ho 1950, bara babo rōna ba neng ba rapella lelapa la Bethele ba ne ba sebelisa mantsoe ao ba a nkileng phetolelong ea King James Version. Leha ho le joalo, hang ka mor’a hore ho lokolloe Phetolelo ea Lefatše le Lecha, ba ile ba khaotsa ho sebelisa mantsoe ao ’me ba rapela ka puo e tloaelehileng.
John Wischuk o ne a khahloa ke boleng ba phetolelo le boikokobetso ba litho tsa Komiti ea Phetolelo ea Bibele ea Lefatše le Lecha. O ile a re, “Ba ne ba sa batle ho tlotloa ha ba ne ba sa phela kapa leha ba se ba shoele hobane ba ne ba batla hore thoriso eohle e lebisoe ho Jehova Molimo.” Charles Molohan o ile a hlalosa kamoo sehlopha sohle se ikutloang kateng ha a ne a re, “Phetolelo ea Lefatše le Lecha e re thusitse hore re hatise ’nete lipelong tsa rōna le ho re matlafatsa tumelong, e le hore re ka thusa batho ba bang hore le bona ba be le tumelo.”
“Re Utloa ba Bua ka Maleme a Rōna ka Lintho Tse Hlollang Tsa Molimo.”
(Liketso 2:
Mor’abo rōna Jackson o ile a re ho se ho fetile lilemo tse ka holimo ho 60 ho lokolotsoe moqolo oa pele oa Phetolelo ea Lefatše le Lecha. Ho tloha ka nako eo, puo ea Senyesemane e ’nile ea fetoha, empa morero oa mosebetsi oa rōna oa ho fetolela Bibele ha o e-s’o fetohe. Re batla ho fetolela Lentsoe la Molimo ka tsela e tobileng ka hohle kamoo re ka khonang empa re sa fetole moelelo oa lona.
Ka 2005, Sehlopha se Busang se ile sa hatisa taba ea hore ho hlokahala ho etsoe mosebetsi oa ho fetolela Bibele ka lipuo tse ngata. Ho tloha ka nako eo, palo ea lipuo tseo Phetolelo ea Lefatše le Lecha e fetoletsoeng ka tsona e nyolohile ho tloha ho tse 52 ho ea ho tse 121, ’me hona joale ho ntse ho etsoa mosebetsi oa ho fetolela tse ling tse 45. Ha bafetoleli ba ntse ba fetolela Phetolelo ea Lefatše le Lecha ka lipuo tse ling, ba ’nile ba kōpa hore ba hlalosetsoe mantsoe kapa lipolelo tse itseng. Ho fihlela joale, ho se ho arabiloe lipotso tse fetang 52 000 ’me boholo ba tsona li bontšitse hore ho na le moo phetolelo ea Senyesemane e lokelang ho ntlafatsoa teng, kapa e etsoe hore e tšoanele puo ea hona joale.
Ka mohlala, Mor’abo rōna Jackson o ile a hlalosa hore likhatisong tsa pele tsa Senyesemane tsa Phetolelo ea Lefatše le Lecha, 1 Samuele 14:11 e re Jonathane le bahlankana ba jereng libetsa tsa hae ba ile ba “ipepesetsa lebotho la Bafilista le setsing se ka thōko sa sesole.” E le ho qoba hore e balehe hampe, phetolelo e ntlafalitsoeng e re “ba ile ba itlhahisa.” Hape, pele Mikea 2:6 e ne e sebelisa polelo e tobileng e reng: “Le se ke la tlohela mantsoe hore a tsoe. Ba tlohela mantsoe hore a tsoe.” Temana ena e se e baleha tjena: “ ‘Khaotsang ho bolela!’ baa bolela.”
Lilemong tse hlano tse fetileng, Sehlopha se Busang se ile sa khetha komiti e tla ntlafatsa Phetolelo ea Lefatše le Lecha, ’me phetolelo eo ea fumaneha hona joale. Bibele e ntlafalitsoeng e ntle, e baleha habonolo ’me e na le sekoahelo se tšoarellang nako e telele. Mor’abo rōna Jackson o ile a phatlalatsa hore likhatiso tsa Senyesemane tsa mongolo o moholo le tse fellang ka pokothong li tla hatisoa haufinyane.
“Ea Tšoarang Lentsoe la ’Nete ka Nepo.”
Stephen Lett, e leng setho sa Sehlopha se Busang o ile a bua ka likarolo tse kentsoeng Bibeleng e ntlafalitsoeng, ’me sehlooho sa hae se ne se thehiloe ho 2 Timothea 2:
Karolo e qalang e na le litemana tsa Bibele tse arabang lipotso tse 20 tse mabapi le lithuto tsa motheo tsa Bibele.
Sehlomathiso sa A se hlalosa likarolo tsa phetolelo e ncha, tse kang tsela eo e ngotsoeng ka eona, tsela eo mantsoe a hlalosoang ka eona le ho eketsa makhetlo ao lebitso la Molimo le hlahang ka oona ka Bibeleng.
Sehlomathiso sa B, se nang le likarolo tse 15 tse mebala e khahlang, se na le limmapa le litšoantšo tse tla re thusa ha re etsa thuto ea botho le ha re ruta batho ba bang.
Karolo e hlahang qalong ea lengolo ka leng la Bibele, e hlalosa lengolo leo ka bokhutšoanyane, ’me e thusa ’mali hore a fumane karolo eo a e batlang kapele. Karolo ena e nkela sebaka mantsoe a neng a hlaha holimo-limo leqepheng le leng le le leng liphetolelong tse fetileng.
Ho na le karolo e hlalosang ka bokhutšoanyane mantsoe a mangata a sebelisitsoeng ka Bibeleng.
Tlhahlamano ea Mantsoe a Bibele e fokolitsoe haholo. Hona joale e akarelletsa feela mantsoe le litemana tseo re tla li sebelisa haholo ha re le tšebeletsong ea boboleli.
Litšupiso tse bohareng ba leqephe ka leng le tsona li fokolitsoe. Li se li akarelletsa feela tse tla re thusa boboleling.
Mengolo e botlaaseng ba leqephe e fana ka tsela e ’ngoe eo mantsoe a itseng a sebelisoang ka eona, phetolelo ea lentsoe ka lentsoe le lintlha tse eketsehileng tsa litemana tseo.
JW Library.
John Ekrann, e leng setho sa Komiti ea Lekala la United States, o ile a bontša hore na lenaneo la JW Library le ka sebelisoa joang thepeng ea elektronike e kang, li-smartphone le li-tablet. Motho a ka fumana Phetolelo ea Lefatše le Lecha e ntlafalitsoeng hammoho le liphetolelo tse ling tse hlano tsa Bibele ha a le bula. Lenaneo lena la mahala le ile la qala ho sebelisoa ka la 7 October, 2013.
“Ho Fetolela Lentsoe la Molimo ka Morero oa ho Fana ka Moelelo o Nepahetseng.”
Anthony Morris, e leng setho sa Sehlopha se Busang o ile a hlalosa ka ho eketsehileng melao-motheo e tataisitseng Komiti ea Phetolelo ea Bibele ea Lefatše le Lecha ha e lokisetsa phetolelo e ntlafalitsoeng. E ile ea sebelisa 1 Bakorinthe 14:
Ka mohlala, phetolelo e tobileng ea Genese 31:20 e ne e tla baleha tjena: “Jakobo o ile a utsoa pelo ea Labane.” Leha ho le joalo, maele a Seheberu a sebelisitsoeng mona a fapane le moelelo oa maele a Senyesemane, ke ka hona Phetolelo ea Lefatše le Lecha e reng: “Jakobo o ile a tsoa Labane tlaase.” Ka ho tšoanang, phetolelo ea lentsoe ka lentsoe ea 1 Bakorinthe 7:
Mor’abo rōna Morris o ile a re “Bibele e ile ea ngoloa ho sebelisoa puo e buuoang ke batho ba tloaelehileng
“Ho Sebelisa ‘Mantsoe a Thabisang’ le ‘Mantsoe a Nepahetseng a ’Nete’ ”
David Splane, e leng setho sa Sehlopha se Busang o ile a fana ka puo eo sehlooho sa eona se thehiloeng ho Moeklesia 12:10. Bangoli ba Bibele ba ne ba le hlokolosi ha ba ngola mehopolo ea Molimo, ’me Komiti ea pele ea Phetolelo ea Lefatše le Lecha le eona e ile ea ba hlokolosi haholo mosebetsing oa eona. Phetolelo ea Lefatše le Lecha e ntlafalitsoeng, e tsoela pele ho latela molao-motheo o reng: “Tlaleha mantsoe a nepahetseng a ’nete” ’me u etse hore molaetsa oa Molimo o hlake ka hohle kamoo ho ka khonehang.
Mor’abo rōna Splane o ile a re: “Mantsoe a mangata a Senyesemane a na le moelelo o sa tšoaneng.” Ka mohlala, likhatiso tsa pele tsa Phetolelo ea Lefatše le Lecha li ne li sebelisa polelo e reng “mohlala oa mantsoe a phelisang hantle” ho 2 Timothea 1:
Mor’abo rōna Splane o ile a boela a bua ka lintlafatso tse ileng tsa etsoa e le ho bontša liphetoho puong ea Senyesemane. Ka mohlala lentsoe “ho khokhothela,” le neng le sebelisitsoe likhatisong tsa pele tsa Phetolelo ea Lefatše le Lecha ha ho ne ho hlalosoa tsela eo Jesu a ileng a bolaoa ka eona, hangata le bolela ho kenya thupa e motsu ’meleng oa motho ebe o lula a leketlile moo. Kaha Jesu o ne a sa khokhotheloa ka thupa ea tlhokofatso, phetolelo e ntlafalitsoeng e sebelisa mantsoe a kang “ho kokoteloa thupeng” ha e hlalosa tsela eo Jesu a bolailoeng ka eona.
Mor’abo rōna Splane o ile a lihela likhala ka ho re: “Re rapella hore e se e ka ha le bala le ho ithuta Phetolelo ea Lefatše le Lecha e ntlafalitsoeng seo se tla le thusa hore le atamele haufi-ufi ho Jehova. ’Me e be Ntate oa lōna, Molimo oa lōna le Motsoalle oa lōna oa kamehla.”
Qetellong.
Mor’abo rōna Pierce o ile a tšoantša phetolelo e ntlafalitsoeng ea Bibele le ‘mokete oa Jehova oa lijo tse hlabosang.’ (Esaia 25:6) O ile a koala lenaneo ka ho kōpa bamameli hore ba bine pina ea 114 libukeng tsa bona tsa Binelang Jehova, e nang le sehlooho se reng “Buka ea Molimo ke Letlotlo.”


text:
Mothehi oa Lōna ke Mang?
Mokhatlo oa kajeno oa Lipaki Tsa Jehova o qalile ho elella qetellong ea lekholo la bo19 la lilemo. Ka nako eo, sehlopha se senyenyane sa Liithuti Tsa Bibele tse neng li lula haufi le Pittsburgh, Pennsylvania, United States, li ile tsa qala ho hlahloba Bibele ka tsela e hlophisitsoeng. Li ne li bapisa lithuto tse rutoang likerekeng le seo Bibele e hlileng e se rutang. Li ile tsa qala ho hatisa seo li ithutileng sona libukeng, likoranteng le makasineng eo hona joale e bitsoang Molula-Qhooa—O Tsebahatsa ’Muso oa Jehova.
Sehlopheng seo sa liithuti tsa Bibele ho ne ho e-na le monna ea bitsoang Charles Taze Russell. Le hoja Russell a ile a etella pele mosebetsi oa ho ruta Bibele ka nako eo ’me e bile eena oa pele oa ho hatisa Molula-Qhooa, e ne e se mothehi oa bolumeli bo bocha. Sepheo sa Russell le sa Liithuti tse ling tsa Bibele, e leng kamoo sehlopha seo se neng se tsejoa kateng, e ne e le ho ntšetsa pele lithuto tsa Jesu Kreste le ho latela mekhoa ea phutheho ea Bakreste ba lekholong la pele la lilemo. Kaha Jesu ke Mothehi oa Bokreste, re nka hore ke eena mothehi oa mokhatlo oa rōna.—Bakolose 1:18-20.


text:
Na Bibele e ka Nthusa Haeba ke Tepeletse Maikutlo?
Karabo ea Bibele
E, e ka u thusa hobane thuso e molemo ka ho fetisisa e tsoa ho ‘
Molimo oa rōna ea nang le kutloelo-bohloko, ea tšelisang, ea khothatsang, ea khathollang le ea hlasimollang ba tepeletseng maikutlo.’
Seo Molimo a se fang batho ba tepelletseng maikutlo
Matla. Molimo o u ‘
khatholla le ho u hlasimolla’ e seng ka ho tlosa mathata ’ohle a hao, empa ka ho arabela lithapelo tsa hao ha u rapella hore a u fe matla a ho sebetsana le mathata ka katleho. (Bafilipi 4:13) U ka kholiseha hore Molimo o itokiselitse ho u mamela, etsoe Bibele e re: “
Jehova o haufi le ba lipelo li robehileng; o pholosa ba sithabetseng moeeng.” (Pesaleme ea 34:18) Ha e le hantle, Molimo a ka utloa mohoo oa hao o kōpang thuso esita le haeba u sitoa ho hlalosa tsela eo u ikutloang ka eona.
—Baroma 8:26, 27.
Mehlala e metle. Mongoli e mong oa Bibele o ile a rapela Molimo a re: “
Ke ipiletsa ho uena . . . ke le tlase-tlase.” Mopesaleme enoa o ile a sebetsana le ho tepella maikutlo ka hore a ikhopotse hore Molimo o tšoarela libe tsa rōna. O ile a re ho Molimo: “
Morena, ha u tšoaea liphoso, u tšoaea phoso tsa rōna, ke mang Morena, ea ka phelang? Empa uena ua re tšoarela, e le hore re tle re u hlomphe.”
—Pesaleme ea 130:1, 3, 4, Bibele—Phetolelo e Ncha.
Tšepo. Ntle le hore Molimo o fana ka matšeliso hona joale, o tšepisitse hore o tla tlosa mathata ’ohle a tepeletsang maikutlo. Ha a phethahatsa tšepiso eo, “
lintho tsa pele [ho akarelletsa le ho tepella maikutlo] li ke ke tsa hopoloa, kapa tsa fihla ka pelong.”
—Esaia 65:17.
Tlhokomeliso: Le hoja Lipaki Tsa Jehova li lemoha thuso eo Molimo a fanang ka eona, li boetse li batla thuso ea lingaka ha li tšoeroe ke boloetse ba ho tepella maikutlo. (Mareka 2:17) Leha ho le joalo, ha re buelle mofuta o itseng oa phekolo ka ho khetheha; re lumela hore motho e mong le e mong o lokela ho iketsetsa qeto litabeng tse joalo.


text:
Na le Lumela Hore Lintho li Bōpiloe ka Matsatsi a Tšeletseng a Sebele?
Che. Lipaki Tsa Jehova li lumela hore Molimo o bōpile lintho tsohle. Empa ha re lumele hore o li bōpile ka matsatsi a tšeletseng a sebele. Hobane’ng? Hobane lintho tse ling tseo batho ba tšehetsang thuto ena ba li lumelang li hanana le Bibele. Hlokomela mehlala e ’meli e latelang:
Bolelele ba matsatsi a tšeletseng a pōpo. Batho ba bang ba tšehetsang thuto ena ba lumela hore matsatsi a tšeletseng a pōpo ke a lihora tse 24. Empa ka Bibeleng lentsoe “letsatsi” le ka bolela nako e telele.
—Genese 2:4; Pesaleme ea 90:4.
Nako eo lefatše le bileng teng ka eona. Batho ba bang ba lumelang hore lintho li bōpiloe ka matsatsi a tšeletseng, ba ruta hore lefatše le bile teng ka lilemo tse likete tse seng kae feela. Empa Bibele e re lefatše le bokahohle, li ne li se ntse li le teng le pele ho matsatsi a tšeletseng a pōpo. (Genese 1:1) Kahoo, Lipaki Tsa Jehova ha li hanyetse bafuputsi ba saense ba ka tšeptjoang ha ba re e ka ’na eaba ho se ho fetile lilemo tse libilione lefatše le le teng.
Le hoja Lipaki Tsa Jehova li lumela hore lintho li bōpiloe, ha re khahlanong le saense. Re lumela hore saense le Bibele lia lumellana.


text:
Na Bibele e Bua ka Manyalo a Batho ba Bong bo Tšoanang?
Karabo ea Bibele
ʼMōpi oa rōna o qapile melao e laolang lenyalo khale pele mebuso e qala ho le laola.
Buka ea pele ea Bibele e re: ‘Monna o tla siea ntat’ae le ’m’ae a khomarele mosali oa hae ’me e tla ba nama e le ’ngoe.’ (Genese 2:24)
Ho ea ka Vine’s Expository Dictionary of Biblical Words, lentsoe la Seheberu bakeng sa “mosali,” le “bolela motho e motšehali.”
Jesu o ile a tiisa hore ba tlamahaneng lenyalong e lokela ho ba “e motona le e motšehali.”—Matheu 19:4.
Kahoo, morero oa Molimo e ne e le hore lenyalo le tlamahanye monna le mosali setsoalleng se haufi. Monna le mosali ba bōpiloe ka tsela eo ba tlatsanang e le hore ba ka khotsofatsana maikutlong, ba kopanela liphate esita le ho ba le bana.


text:
Thuto 13
Litaba Tse Molemo ke Life ka Bolumeli?
1. Na malumeli ’ohle a lokile?
Ho na le batho ba ratang ’nete malumeling ’ohle. Ke litaba tse molemo hore ebe Molimo o bona batho ba joalo le hore oa ba tsotella. Empa ka masoabi, bolumeli bo ’nile ba sebelisetsoa merero e mebe. (2 Bakorinthe 4:3, 4; 11:13-15) Ho ea ka litlaleho tsa litaba, malumeli a mang a ameha liketsong tsa bokhukhuni, litlhaselong tse reretsoeng ho timetsa merabe e meng, lintoeng le tlhekefetsong ea bana. Batho ba lumelang ho Molimo e le kannete ba utloisoa bohloko ke liketso tsena.—Bala Matheu 24:3-5, 11, 12.
Le hoja bolumeli ba ’nete bo tlotlisa Molimo, bolumeli ba bohata bona ha bo mo khahlise. Bo ruta likhopolo tse sieo ka Bibeleng, tse akarelletsang ho ruta leshano ka Molimo le ka bafu. Empa Jehova o batla hore batho ba tsebe ’nete ka eena.—Bala Ezekiele 18:4; 1 Timothea 2:3-5.
2. Litaba tse molemo ke life ka bolumeli?
Taba e thabisang ke hore Molimo a ke ke a thetsoa ke malumeli a ipolelang hore aa mo rata empa ha e le hantle a rata lefatše la Satane. (Jakobo 4:4) Lentsoe la Molimo le re malumeli ’ohle a bohata ke “Babylona e Moholo.” Babylona e ne e le motse oa boholo-holo oo ho oona bolumeli ba bohata bo qalileng teng ka mor’a Moroallo oa mehleng ea Noe. Haufinyane Molimo o tla timetsa ka tšohanyetso bolumeli bona bo thetsang le ho hatella batho.—Bala Tšenolo 17:1, 2, 5, 16, 17; 18:8.
Ho na le litaba tse ling tse molemo. Jehova ha aa lebala batho ba ratang ’nete, ba hasa-hasaneng malumeling a bohata a lefatšeng lohle. O bokanya batho bao ka ho ba ruta ’nete.—Bala Mikea 4:2, 5.
3. Batho ba ratang ’nete ba lokela ho etsa’ng?
Jehova o tsotella batho ba ratang ’nete le toka. O ba khothalletsa hore ba tsoe bolumeling ba bohata. Batho ba ratang Molimo ba ikemiselitse ho fetoha e le hore ba mo khahlise.—Bala Tšenolo 18:4.
Lekholong la pele la lilemo, batho ba ratang ’nete ba ile ba thaba ha ba utloa litaba tse molemo ho baapostola. Ba ile ba ithuta ho Jehova tsela e ncha ea ho phela, e leng ho phela ba thabile, ba phela bophelo bo nang le morero le tšepo. Ba re behetse mohlala o motle, hobane ba ile ba amohela litaba tse molemo ’me ba etsa hore Jehova a tle pele bophelong ba bona.—Bala 1 Bathesalonika 1:8, 9; 2:13.
Jehova o amohela ka lelapeng la hae batho ba furallang bolumeli ba bohata. Haeba u amohela ho mengoa ke Jehova, u tla ba motsoalle oa hae, u be setho sa lelapa le lerato la barapeli ba Jehova, ’me u fumane bophelo bo sa feleng.—Bala Mareka 10:29, 30; 2 Bakorinthe 6:17, 18.
4. Molimo o tla etsa joang hore ho be le thabo naheng e ’ngoe le e ’ngoe?
Kahlolo e tlang ea borapeli ba bohata ke litaba tse molemo. E tla lokolla lefatše lohle khatellong. Le ka mohla bolumeli ba bohata bo ke ke ba hlola bo khelosa batho le ho ba arola. Batho bohle ba phelang ka nako eo ba tla kopanngoa borapeling bo le bong feela ba Molimo oa ’nete.—Bala Tšenolo 18:20, 21; 21:3, 4.


text: 15 Ka mor’a lintho tsena lentsoe la Jehova la tlela Abrame ponong,+ la re: “Abrame, u se ke ua tšaba.+ Ke ’na thebe ea hao.+ Moputso oa hao o tla ba moholo haholo.”+2 Eaba Abrame o re: “’Musi Morena Jehova, u tla mpha eng, ha e le moo ke se na ngoana ’me ea tla rua ntlo ea ka e le monna oa Damaseka, Eliezere?”+3 Abrame a eketsa: “Bona! Ha ua mpha peō,+ ’me, bona! mora+ oa ba ntlo ea ka o tla ntlhahlama e le mojalefa.”4 Empa, bonang! lentsoe la Jehova la re ho eena: “Monna enoa a ke ke a u hlahlama e le mojalefa, empa ea tlang ho tsoa lithong tsa hao tse ka hare o tla u hlahlama e le mojalefa.”+5 Joale a mo ntšetsa ka ntle ’me a re: “Ka kōpo, talima maholimong ’me u bale linaleli, haeba u ka khona ho li bala.”+ Eaba o tsoela pele ho re ho eena: “Peō ea hao e tla ba joalo.”+6 ’Me a beha tumelo ho Jehova;+ eaba o mo balla hoo e le ho loka.+7 Joale a eketsa a re ho eena: “Ke ’na Jehova, ea u ntšitseng Ure ea Bakalde ho u fa naha ena hore u e rue.”+8 Eaba o re: “’Musi Morena Jehova, ke tla tseba ka’ng hore ke tla e rua?”+9 Eaba o re ho eena: “Nkukele khomo ea sethole e lilemo li tharo le pōli e tšehali e lilemo li tharo le pheleu e lilemo li tharo le leebana-khoroana le leebana.”+10 Kahoo a nka lintho tsena tsohle eaba oa li khekhetha ’me o matahanya mokhekhetho ka mong hore o matahane le o mong, empa ha aa ka a arola linonyana likoto.+11 Eaba linonyana tse jang nama li qala ho theohela litopong tseo,+ empa Abrame a ’na a li leleka.12 Ka mor’a nako letsatsi le ne le le haufi le ho likela, eaba Abrame o tšoaroa ke boroko bo tebileng,+ ’me, bonang! a oeloa ke lefifi le leholo ka mokhoa o tšosang.13 Eaba o qala ho re ho Abrame: “Tseba hore ruri peō ea hao e tla ba bajaki naheng eo e seng ea eona,+ e tla lokela ho ba sebeletsa, ’me ka sebele ba tla e hlorisa ka lilemo tse makholo a mane.+14 Empa ke tla ahlola+ sechaba seo e tla se sebeletsa, ’me ka mor’a moo e tla tloha ka thepa e ngata.+15 Ha e le uena, u tla ea ho baholo-holo ba hao ka khotso; u tla patoa u tsofetse haholo.+16 Empa e tla khutlela mona molokong oa bone,+ hobane phoso ea Baamore ha e e-s’o phethehe.”+17 Joale letsatsi la likela ’me ha tla lefifi le letšo-letšo ’me bonang! pakeng tsa mekhekhetho ena ha feta sebōpi se kubellang mosi le serumula sa mollo.+18 Letsatsing leo Jehova a hlaba selekane le Abrame,+ a re: “Ke tla fa peō ea hao naha ena,+ ho tloha nōkeng ea Egepeta ho ea nōkeng e khōlō, nōka ea Eufrate:+19 Bakene+ le Bakenize le Bakadmone20 le Bahethe+ le Bapereze+ le Barefaime+21 le Baamore le Bakanana le Bagirgashe le Bajebuse.”+


text:
Litlaleho Tse Buang ka Jesu li Ngotsoe Neng?
Karabo ea Bibele
Malebana le lintho tseo a li tlalehileng tse etsahetseng bophelong ba Jesu, moapostola Johanne o ile a ngola a re: “Ea ho boneng o pakile, ’me bopaki ba hae ke ba ’nete, ’me monna eo oa tseba hore o bolela lintho tsa ’nete, e le hore le lōna le ka lumela.”—Johanne 19:35.
Lebaka le leng la ho tšepa Likosepele tse tlalehiloeng ke Matheu, Mareka, Luka le Johanne ke hore ba li ngotse nakong eo lipaki tse boneng ka mahlo li ntseng li phela. Ho ea ka libuka tse ling, Kosepele ea Matheu e ile ea ngoloa lilemo tse robeli feela ka mor’a lefu la Kreste, ke hore hoo e ka bang ka 41 C.E. Litsebi tse ngata li tšehetsa taba ea hore Kosepele eo e ngotsoe moraonyana ho moo, empa tse ngata lia lumellana hore libuka tsohle tsa Mangolo a Segerike a Bakreste li ngotsoe lekholong la pele la lilemo C.E.
Batho ba ileng ba bona Jesu ha a sa phela lefatšeng, le ba ileng ba bona ha a bolaoa le ha a tsosoa, ba ka tiisa ho nepahala ha litlaleho tsa Kosepele. Ba ne ba ka boela ba pepesa habonolo feela ho se nepahale leha e le hofe haeba ho ne ho le teng. Moprofesa F. F. Bruce o ile a re: “
E ’ngoe ea lintlha tsa bohlokoa ha baapostola ba ne ba bolela ke hore ba ne ba kholisehile hore ba bua ka lintho tseo bamameli ba bona ba neng ba li tseba; ba ne ba sa re feela, ‘Re lipaki tse boneng lintho tsena,’ empa ba ne ba boetse ba re, ‘joalokaha le lōna le tseba’ (Acts 2:22).”


text:
Na Mahlomola aa ʼOhle a Bakoa ke Diabolose?
Karabo ea Bibele
Bibele e senola hore Satane Diabolose ke motho oa moea eo, joaloka matoetoe ea matla oa litlōli tsa molao, a bonang hore thato ea hae e etsoa ka “limakatso tsa leshano” le ka “thetso.”
Ha e le hantle, Bibele e re “o ntse a iphetola lengeloi la leseli.” (2 Bathesalonika 2:9, 10; 2 Bakorinthe 11:14) Hore Diabolose o teng, ho ka bonoa ka tšenyo eo a e etsang.
Leha ho le joalo, hase Diabolose ea bakang mahlomola ana ʼohle. Hobane’ng? Hobane Molimo o bōpelletse batho le matla a ho khetha pakeng tsa ho etsa botle le ho etsa bobe. (Joshua 24:15) Ha re etsa liqeto tse mpe, re kotula litholoana tse mpe.—Bagalata 6:7, 8.